qundao/data-zh-poetry huggingface dataset:
启程谒陵之作
作者：弘历
朝代：清
体裁：七言律诗

虞成归路奉黄舆，瞻望山陵祇痛余。忽忽不期易秋夏，悠悠何以惜居诸。筑场稼穑应无碍，安顿朝昏尚有馀。益识为君难信也，三年那得守于庐。
启跸保定之作
作者：弘历
朝代：清
体裁：五言律诗

中山行馆驻，鸣跸指前邮。于迈贵休助，诸凡戒滞留。虽云仍旧贯，那免略新修。昨岁穫非富，民艰切隐求。
启跸保定之作
作者：弘历
朝代：清
体裁：七言律诗

保阳晨已传清跸，赵北明当试水蒐。自是民情镇依恋，要须胜处戒淹留。槱薪雅作鸿逵化，保障重经雉堞修。径历城闉即郊甸，露光麦气霭迎眸。
启跸幸南苑
作者：弘历
朝代：清
体裁：七言律诗

南苑迩来临弗亟，去年今岁两临加。昨缘回跸奉金幰，兹以落成礼碧霞。习习风轻花放蕊，濛濛露重麦抽芽。因之更为思膏雨，祈稔吾怀讵有涯。
启跸幸天津用壬子幸五台诗韵
作者：弘历
朝代：清
体裁：五言律诗

巡瀛旨早降，未可顿停临。诗用壬子韵，事同三月心。老年躬揽辔，春麦目芃针。即雨仍堪穫，前朝徒作阴。
启跸幸盘山因成是什
作者：弘历
朝代：清
体裁：七言律诗

三载田盘缱别情，偷閒聊此命旃旌。萱闱必告期旋日，兰埒初登喜晓晴。遍野麦针含露润，夹衢柳线罥烟轻。可知按辔时停处，游豫端因为省耕。
启跸幸避暑山庄
作者：弘历
朝代：清
体裁：五言律诗

晴雨洵时若，启行趁晓寒。九重可耽逸，一意在求安。避暑幸林籞，蒐秋待木兰。东门仍策马，望副众情欢。
启跸幸避暑山庄之作
作者：弘历
朝代：清
体裁：七言律诗

八旬昨岁已乘舆，开一身康觉胜初。仍以骑行依旧尔，却看众仰总欣如。老当益壮马援语，不息自强羲象书。归政以前尚能否，天恩颙俟勖钦予。
启跸幸避暑山庄之作
作者：弘历
朝代：清
体裁：七言律诗

微雨晨曦散薄阴，撰良又值启銮吟。行春甫自南邦返，避暑仍兹北塞临。昨岁舆乘今岁马，老年躬励少年心。儿孙试听殷勤语，莫忘家风此意深。
启跸幸避暑山庄之作
作者：弘历
朝代：清
体裁：七言律诗

昨经方泽致虔衷，启跸应临避暑宫。惟是抚绥法皇祖，非因游豫畅吾躬。送銮萃已盈百辟，策马勤犹望八翁。董子曾云在勉强，外王内圣要胥同。
启跸幸避暑山庄之作
作者：弘历
朝代：清
体裁：七言律诗

老来畏暑意饶前，方泽祭过启跸旃。麦已半收黄积圃，禾仍有望绿芃田。独驰瞻拜先颙若，众仰康强总跃然。拟届八旬罢鞍马，待之亦祇剩三年。
启跸幸避暑山庄之作是夜雨
作者：弘历
朝代：清
体裁：五言律诗

仁祖丕谟显，时驱避暑旌。方欣深夜雨，却惜傍朝晴。遂有作泥议，聊停御马行。耆龄合颐养，懈武谅无评。
启跸幸避暑山庄即事
作者：弘历
朝代：清
体裁：七言律诗

往岁撰良恒据鞍，习劳示健众胥欢。囧卿旷职应从罚，仪使进舆匪溺安。遵养古稀庶亦可，期勤三度却非难。优沾膏泽时旸若，绿野青葱入慰观。
启跸幸避暑山庄即事
作者：弘历
朝代：清
体裁：七言律诗

方坛承祀纾诚敬，撰吉山庄避暑居。趁润及晴勤稼乃，依旬锡澍付期如。怜民廑我勖无逸，企后缅前惕有馀。带雨登程弗御骑，以言耄耋亦应舆。
启跸幸避暑山庄即事
作者：弘历
朝代：清
体裁：七言律诗

避暑撰良往例循，乘舆符望发清晨。生身祝庆来诸部，恭已蒙庥逮八旬。无易由逢无曰苟，有怀畏满有增寅。山庄侍祖承恩地，赤子心仍不失谆。
启跸幸避暑山庄即事得句
作者：弘历
朝代：清
体裁：七言律诗

乘舆去岁仆臣差，避泞今朝更御车。近八自惭殊逊昔，停三已觉再难加。往年雨猎那辞勚，此日园居可恋嘉。兵役修除实劳矣，普教优赐费非奢。
启跸幸避暑山庄即事成句
作者：弘历
朝代：清
体裁：七言律诗

北郊礼毕幸山庄，岁咏为恒辰撰良。虽未躬亲亲致戒，以言训子子知方。日前望雨润刚接，时下观农稔可偿。舍马而舆符昨咏，耄龄何必衒康强。
启跸幸避暑山庄即事成咏
作者：弘历
朝代：清
体裁：七言律诗

今岁京畿若雨旸，时巡启跸例依常。天垂澄宇地无壒，黍蔚青云麦有黄。目揽近郊信徼倖，心牵远省益傍徨。七旬有五仍乘马，行健体乾励自强。
启跸幸避暑山庄即事有咏
作者：弘历
朝代：清
体裁：七言律诗

避暑时行讵图豫，永思祖制有深操。甫过嘉节值辰吉，恰遇爽朝宜岁高。瞻驾百工都忭喜，控骢一巳不知劳。来年太上安舆发，七字考成咏此遭。
启跸幸避暑山庄用去岁诗韵
作者：弘历
朝代：清
体裁：七言律诗

三日园中斋致庄，子禋方泽礼遵良。翼朝启跸依巡例，轻辇沿途阅穑方。旸雨以时庶徵叶，麦麰得剩八分偿。祇馀望捷心愈闷，飞奏嫌增几里强。
启跸幸避暑山庄至石槽行宫作
作者：弘历
朝代：清
体裁：七言律诗

山庄避暑例依前，时澍方晴启跸旃。麦已稔收堆垒垒，禾全新种发芊芊。途经雨后无尘壒，宫驻午前有静缘。嘉荫满庭消暑气，晚凉喜复得新篇。
启跸往盘山春游之作
作者：弘历
朝代：清
体裁：七言律诗

连岁秋收弗致歉，昨冬雪积更加深。筹军望捷独劳虑，盘谷庄园图畅襟。历顿行宫堪驻憩，三年别处试追寻。午停六百驿章至，凶首犹然报未擒。
启跸往盛京之作
作者：弘历
朝代：清
体裁：五言律诗

孟月虞涉潦，中秋协旅程。撰辰指故里，是日启巡旌。初历千峰逻，沿观万宝成。午前微炽热，却已至行营。
启跸恭谒东陵即事
作者：弘历
朝代：清
体裁：五言律诗

禁火卖饧候，修阡扫墓天。颙心瞻二鼎，瞬息阅三年。清晓问安别，当春启跸前。凭舆颇惬意，绿麦茁芊芊。
启跸恭谒东陵即事书怀
作者：弘历
朝代：清
体裁：七言律诗

上陵两岁未东行，减从春朝载启程。便觉翘心眄松柏，况逢冷节近清明。绿田严戒相轻躏，黄土深怀有旷耕。历历凭舆切切念，民艰满目那怡情。
启跸恭谒东陵叠癸未旧作韵
作者：弘历
朝代：清
体裁：七言律诗

甲申乙酉两停行，诘旦询安遂展程。芜野前瞻近潞漷，柳烟背指远圆明。鸠工旧郭多重筑，解冻新田率可耕。较量昨巡真厚幸，得蒙绥屡慰予情。
启跸恭谒泰陵即事
作者：弘历
朝代：清
体裁：七言律诗

东陵旋驾为询安，一日停居便发鞍。最是春中履露候，不妨雨后破晨寒。仙园敬告问群竖，跸路趋辞列众官。疏剔万泉资种稻，遂因途便试循观。
启跸恭谒泰陵即事
作者：弘历
朝代：清
体裁：五言律诗

隔岁不为数，春朝展跸旌。鼎湖萦梦想，时节近清明。自是行熟路，可兼阅始耕。问安遵必告，萱阁启晨晴。
启跸恭谒泰陵即事书怀
作者：弘历
朝代：清
体裁：七言律诗

东归慕志早西悬，为是瞻依又隔年。吉亥刚教扶黛耜，翼辰遂复启华旃。羽林不许轻蹂躏，方伯申言速�宣。此逮麦秋犹两月，戒盈漫颂茂芊芊。
启跸木兰之作
作者：弘历
朝代：清
体裁：七言律诗

霁景川原丽晓晴，撰辰恰喜发虞旌。自强一已乘仍马，扈跸诸藩衣是莺。几曲野桥新涨则，满空清籁嫩凉轻。秋收非稔亦非歉，三釜差堪慰细氓。
启跸西巡往五台瞻拜之作
作者：弘历
朝代：清
体裁：五言律诗

五台隔五岁，趁老一瞻临。马御试已力，鸳班喜众心。沿途柳发线，平野麦抽针。益切思甘雨，西山作薄阴。
启跸谒东陵之作
作者：弘历
朝代：清
体裁：五言律诗

三年阙瞻谒，汉典式循行。饮酪过寒食，含饴系远情。东辕遵熟路，绿野阅春耕。严禁纷驰躏，青青麦垄萌。
吴之琯烟村牧笛
作者：弘历
朝代：清
体裁：七言绝句

左右溪田一径斜，绿云深处有人家。相安耕牧无他事，三代遗风夫岂遐。
吴伟芝仙
作者：弘历
朝代：清
体裁：七言绝句

水月精神土木形，閒行适读罢黄庭。紫芝采得何须饵，名注丹台骨本青。
吴历宿雨新晴
作者：弘历
朝代：清
体裁：七言绝句

远巘归云天欲霁，乔柯滴露树澄烟。溪村野老厌閒坐，新水初生拟放船。
吴山十六景 其一 万笏朝天
作者：弘历
朝代：清
体裁：古风

入山思水秀，涉水忆山青。吴门两兼更双绝，致我清跸为延停。朝来天平翠色在窗牖，复得经营惨淡传神手。二八冠景旧标名，两三具法新结搆。望中峰姿峦态无不有，岂必一一穷林薮。巉巉万笏朝天阊，彷佛万方玉帛咸来王。
吴山十六景 其七 天池石壁
作者：弘历
朝代：清
体裁：古风

华山中空孕灵泉，天池湛绿光含天。云产千叶之石莲，服之白日成飞仙。成仙有道亦赖缘，太康以后迄无传。铁锁欲绝吁可怜，不如枕流漱石乐性全。
吴山十六景 其三 支硎翠岫
作者：弘历
朝代：清
体裁：古风

支公石室山为屏，上九肥遁君子亨。枕流漱石可娱志，墨名儒行何拘形。我来朅尔寻胜赏，春山蔚郁堆新青。吹竹细籁戛笙筑，出窍流云合杳冥。缅怀爱马重神骏，轩轩霞举新发硎。
吴山十六景 其九 灵岩积翠
作者：弘历
朝代：清
体裁：古风

我登灵岩驻两日，雨晴云月景非一。目不暇给吟难工，山灵献技景毕出。画师图得积翠状，涧叶峰枝扶崒嵂。太湖烟景荡遥空，遮断长林似相失。
吴山十六景 其二 寒山晓钟
作者：弘历
朝代：清
体裁：古风

姑苏城北夜泊船，寒山钟声清晓传。舂容断续亦同此，传不以钟以人耳。千秋过客不一况，或听欢欣或悽怆。在悬待叩总无心，此义画师何以状。
吴山十六景 其五 法螺曲径
作者：弘历
朝代：清
体裁：古风

支公开山名报恩，二楞伽严堂尚存。偶寻曲径至初地，随步回转相循环。往往诡石嵌绝壁，风吹欲落惊无根。历危即安契静悟，了不可得难名言。吹大法螺建法幢，觉大千世惟世尊。名山得名此探源，岂谓曲肖螺纹旋。
吴山十六景 其八 石湖霁景
作者：弘历
朝代：清
体裁：古风

吴中多雨难逢霁，霁则江山益佳丽。佳丽江山到处同，惟有石湖乃称最。楞伽山半泮烟轻，行春桥下春波媚。南宋诗人数范家，孝宗御笔留岩翠。
吴山十六景 其六 华山鸟道
作者：弘历
朝代：清
体裁：古风

山之秀者称芙蓉，不宜在陆宜在水。高矗青霄俯太湖，恰当是山名所以。天花天乐动逢迎，石径松泉寻迤逦。人人尘念到此捐，大士端居无忧喜。如在八功德池中，合十都坐青莲蕊。
吴山十六景 其十 海涌一峰
作者：弘历
朝代：清
体裁：古风

一峰不知何所来，万古罨秀临苏台。讵数层峦及叠嶂，饶看野竹兼疏梅。石泉鹤涧泻冰雪，梵宫琳宇栖崔巍。晴空照影入沧海，宛似涌出西蓬莱。是宜仙人所托憩，而我登临实快哉。
吴山十六景 其十一 邓尉香雪
作者：弘历
朝代：清
体裁：古风

几点青螺雪海里，未逢此境谓虚拟。梅花宜瘦亦宜肥，今日于梅叹观止。香气濛濛，香色融融。吟香忘雪，辞难为工。顷在寒山千尺雪，谓香在梅色在水。其声疑在虚无中，乃今悟其言非是。色香声备天为功，老干一枝临窗写，只恐毫端乏炉冶。
吴山十六景 其十三 穹窿仙观
作者：弘历
朝代：清
体裁：古风

阳山高抵穹窿半，拔地千仞参霄汉。琳宫梵宇倚层椒，时有云气为光幻。云昔赤松餐石脂，绝粒升仙侍香案。我乃殷忧茅檐蔀屋民，惟恐一夫向隅不得加餐饭。
吴山十六景 其十二 光福山桥
作者：弘历
朝代：清
体裁：古风

邓尉光福相连延，白银界里青峰攒。虎山溪亦得名虎，石桥彷佛三啸传。水光山色淡容与，云帆月舫常留连。欲寄清吟摅逸兴，飞据高峰塔影边。
吴山十六景 其十五 莫釐缥缈
作者：弘历
朝代：清
体裁：古风

洞庭相望分东西，西则缥缈东莫釐。两峰㠑峞连云水，是一是二谁然疑。渔舟贾舶浮浦溆，月天琳宇栖嵚崎。眼前劳逸不可齐，谁欲齐者问画师。
吴山十六景 其十六 苏台春景
作者：弘历
朝代：清
体裁：古风

胥台高见三百里，只今培塿惟存耳。吴人言吴不忍废，就山为亭亭亦圮。春来景物纷融和，频闻渔唱及樵歌。越来溪畔溶溶月，阅尽荆凡影不磨。
吴山十六景 其十四 包山奇石
作者：弘历
朝代：清
体裁：古风

震泽三万六千顷，神区奥壤无不包。是山得名独标众，下临无地上干霄。怪异不堪偻指数，奇石多出山之凹。波冲浪激成孔穴，柔能克刚理则昭。米颠一拳誇享帚，作记艳说皇山樵。诚令观此难为石，八十一穴真鹤鹩。洞天福地列第九，丈人窃书传童谣。传称夫子不语怪，此语何自真虚嚣。
吴山十六景 其四 千尺飞泉
作者：弘历
朝代：清
体裁：古风

千尺泉飞有声雪，下激回喷石根裂。石根裂处得溪平，渊澈澄泓清且洁。匡庐何大此何小，空诸所有无诸扰。南华第二已分明，坐而證之益了了。
吴山十六景题杨补之梅花三叠图即用其韵·其一
作者：弘历
朝代：清
体裁：古风

一叠忆我三友轩，盆梅清供冬前早。修枝借得吴质能，剪綵宁逊隋宫巧。古香��生面證，新月溶溶夜珠照。情知指日到江南，递来春信先觉好。旡咎此枝写其神，拂拂香风扑清晓。太璞上人何许人，相投自是诗禅老。隐名今乃盛传名，毕钵岩前刹竿倒。
吴山大观歌
作者：弘历
朝代：清
体裁：古风

我游名山亦已多，吴山大观今作歌。兴安大岭及长白，嵩泰台麓田盘窝。诸山未兼江海胜，此间旷览俱遮罗。南北高峰走龙脉，蜿蜒入郡成嵯峨。琳宫梵宇许居下，不许墙宇盘尖螺。平列坎石镇火患，风从其俗无烦诃。第一峰头纵遐瞩，壮哉所见真无加。左江右湖互环抱，海气蓊匌含羲娥。维水有四三已具，故富鱼族蛟鼋鼍。天吴阳侯时出没，列缺丰隆相荡摩。吴颠越踬阅兴废，宋迁元伐纷誵讹。只剩吴山青不磨，吴山大观今作歌。
吴应枚摹王维江村雪意图
作者：弘历
朝代：清
体裁：七言绝句

瑞霙作势正瀌瀌，冻浦渔舟不可招。曾识王家真面目，试寻蹊径未云遥。
吴彬十八应真图歌
作者：弘历
朝代：清
体裁：古风

贯休十八应真图，文中斯别开生面。形状奇怪夙所称，耳熟闻之目新见。苍鳞若龙若非龙，擎爪来闻法以现。据树坐揓钵多罗，鸦鹊来餐香积饭。飘然白鹤驾以降，屈眴七条披已惯。数珠在手把明珠，自摇箑其貌颟顸。端立左铃而右杵，扶童者回顾彼岸。是皆渡海履水物，水物狰狞名不辨。伯持贝叶仲舍罗，白泽曳轮坐以晏。别有袖手乘骞槎，相参法喜作佳伴。据石入定若无入，牛哀跪伏如猫豢。傍见共咨二大士，其一默坐一持扇。似步而回更回顾，臃肿披缁目光炫。跏趺相对谈二禅，云空云色色空幻。是为不二法之宗，绣佛居士说法遍。向曾韵统考同文，位号次第订梵汉。莆田画者不羁士，传神何碍后前舛。长歌笑我尚拘墟，山阴讶似镜中按。
吴彬文杏双禽
作者：弘历
朝代：清
体裁：七言绝句

一树秾华照碧江，落梅五月不同腔。彩鸳齐上横枝立，为爱花皆并蒂双。
吴钩行
作者：弘历
朝代：清
体裁：古风

置酒且莫饮，听我歌吴钩。古人重气节，一诺为君舍身而报仇。专诸已成原上土，咿唔挥麈誇风流。短歌行，歌吴钩。君不见百鍊刚，亦复化为绕指柔。
吴镇墨竹
作者：弘历
朝代：清
体裁：五言绝句

创出垂钩法，飘来写月枝。最是相宜处，风前雨后时。
吴镇夏山欲雨图
作者：弘历
朝代：清
体裁：古风

夏山欲雨云先凝，晻霭乍失峰崚嶒。幽人杖策独归去，巴湿绿荷衣上层。我时望雨经春半，披图聊慰赋云汉。见说蛟龙笔底飞，绘水有声兹岂但。起视空宇明星烂，掩卷无言祗三叹。
吴镇秋江渔隐
作者：弘历
朝代：清
体裁：七言绝句

乐饥洋泌碧波浔，方寸应无一物侵。欲问持竿垂钓者，羡鱼岂不是贪心。
吴镇秋江濯足图
作者：弘历
朝代：清
体裁：七言绝句

坐树临流双足跣，沧浪清浊何须辨。浑是临淄句里情，故识斯人兴不浅。
吴镇老干梅
作者：弘历
朝代：清
体裁：七言绝句

合卷无须泥宋元，小吴风度宛然存。广平故里新留迹，同异谁能下一言。
吹嘘
作者：弘历
朝代：清
体裁：古风

嘘出气口虚，吹吐气唇蹙。一丹田阳类，一肺腑阴属。阴故急为寒，阳故缓而燠。开阖别乾坤，羲经谁不读。至理在人身，反诚乐莫淑。东国人伦郭，西都宴喜陆。糟粕实甚焉，孝标斯裹足。
吾弟和亲王诞辰诗以寿之
作者：弘历
朝代：清
体裁：七言律诗

华萼同枝气本亲，鸰原分岂隔君臣。顾予作后多乾惕，知尔维城亦苦辛。缅想飞觞桃李下，已看流驶岁时频。喜逢綵缕添长算，立字毋忘望汝纯。
呦鹿
作者：弘历
朝代：清
体裁：古风

呦鹿秋深鸣，其声隔涧闻。雄者各护雌，争长难同群。合围广甸中，麌麌乃毕臻。避人相率驰，命侣无区分。不惟忘妒猜，而转情相亲。阋墙外禦侮，兽然何况人。
周之冕松阴双鹳
作者：弘历
朝代：清
体裁：七言绝句

求鱼缘木在松阴，报德无端说负金。风雨中如蓑笠立，却疑皮与陆相寻。
周之冕梅花用图中陆士仁题句韵
作者：弘历
朝代：清
体裁：七言绝句

玉戏天公洒玉尘，山中雪满见高人。可知几点几圈里，函得三千世界春。
周代半玉尺口号
作者：弘历
朝代：清
体裁：七言绝句

周尺欠犹一寸强，考难缺折始何方。昔那全竟今那半，此所短输彼所长。
周天球玉堂砚
作者：弘历
朝代：清
体裁：七言绝句

取友资他闇以章，浴兰津逮玉兰堂。书笺画卷常珍赏，悟自个中流出芳。
周昉美人调鹦鹉图
作者：弘历
朝代：清
体裁：七言绝句

不用玉笼谢金锁，稻粱驯那忆西秦。衷情默默未轻语，防恐无端愬主人。
周玉赤刀
作者：弘历
朝代：清
体裁：五言律诗

玉德恒温润，刀形寓锐刚。已看廉不刿，信是久弥彰。蒸栗标奇色，如虹叶景祥。宁惟珍古物，风俗想成康。
周用甫田农庆图即用其韵
作者：弘历
朝代：清
体裁：七言绝句

农庆虽云图甫田，伊余意祇切祈年。老翁町畔耘新谷，为忆夷中五字篇。
周用锄经图
作者：弘历
朝代：清
体裁：七言绝句

耕读家风貌宛然，置锄微憩手持篇。嗟哉贫士陶潜咏，能不心怜事研田。
周臣丰乐图
作者：弘历
朝代：清
体裁：五言律诗

东郭接西邻，姓惟朱与陈。相逢皆至戚，不拟唤嘉宾。谷贱鸡犹喜，糯收酒亦醇。每图豳雅意，真弗愧周臣。
周臣春泉小隐图
作者：弘历
朝代：清
体裁：七言绝句

藓壁柴扉任掩开，虚堂隐几有书陪。越童拥帚松花落，不为无端待客来。
周臣渔村图
作者：弘历
朝代：清
体裁：古风

或周或唐未可知，西庐定为周所为。毫发虽不逾绳墨，有生动意斯诚奇。取鱼之具罔不备，取鱼之法罔不施。我欲偻指举其目，大约弗出皮陆诗。浮家泛宅固莫定，而有定焉妇子随。几回抚卷兴慨叹，是中岂无王者师。
周臣羊裘垂钓图
作者：弘历
朝代：清
体裁：五言绝句

解札泽中居，垂钓意匪鱼。五羊自鬻者，清浊定何如。
周臣蒹葭渔艇
作者：弘历
朝代：清
体裁：七言绝句

夕阳欲落远山苍，小艇浮浮水一方。竿线不期尘世晓，秦人何意咏三章。
周鲲山水十帧 其一 溪村春晓
作者：弘历
朝代：清
体裁：七言绝句

初生春水镜开奁，袅袅东风拂鬓髯。柳绿桃红淡无际，右丞诗画合同拈。
周鲲山水十帧 其七 柳桥春涨
作者：弘历
朝代：清
体裁：七言绝句

细雨微风荡柳条，拍船春涨未全消。空濛一种宜人处，仿佛江南廿四桥。
周鲲山水十帧 其三 松壑鸣泉
作者：弘历
朝代：清
体裁：七言绝句

眼中色是耳中声，见说画者能移情。去岁田盘最深处，淙淙寒玉至今鸣。
周鲲山水十帧 其九 渔庄晚霁
作者：弘历
朝代：清
体裁：七言绝句

生涯浩荡付烟波，沽酒烹鱼乐若何。西照一痕红恁好，树梢还可晒渔蓑。
周鲲山水十帧 其二 湖阴泛鸭
作者：弘历
朝代：清
体裁：七言绝句

腻云送雨溪村暗，笠屐寻诗亦绝胜。但得心机忘物我，野鸥家鸭总堪朋。
周鲲山水十帧 其五 江帆秋影
作者：弘历
朝代：清
体裁：七言绝句

落霞孤鹜淡秋空，挂席轻舠一望中。不是天涯名利客，何须为倩石尤风。
周鲲山水十帧 其八 松篁峭茜
作者：弘历
朝代：清
体裁：七言绝句

老松弱竹合比邻，岂必忘年觅友人。梵夹静翻参色相，如来端的有三身。
周鲲山水十帧 其六 黄叶村庄
作者：弘历
朝代：清
体裁：七言绝句

江乡秋老亦堪誇，锦树笼村斗绮霞。过客若逢相借问，扁舟系处是吾家。
周鲲山水十帧 其十 林峦烟雨
作者：弘历
朝代：清
体裁：七言绝句

米家烟雨曾闻古，石谷林峦复见今。坐对千山云外暗，忽听万瀑树头斟。
周鲲山水十帧 其四 招提烟暝
作者：弘历
朝代：清
体裁：七言绝句

远山城郭望依稀，落照秋江淡晚晖。古木烟深群鸟下，疏钟云杳一僧归。
味甘书屋
作者：弘历
朝代：清
体裁：古风

书屋临清泉，可以安茶铫。取用乃不竭，奚虑瓶罍诮。泉甘茶自甘，那系龙团貌。展书待尔浇，颇复从吾好。是中亦有甘，谁能味其调。
味甘书屋
作者：弘历
朝代：清
体裁：七言绝句

书屋清依古佛庵，越瓯吴鼎称幽探。今朝又异其中味，半是泉甘半雨甘。
味甘书屋
作者：弘历
朝代：清
体裁：七言绝句

书屋秋风满意凉，筠炉瓷碗趣偏长。于茶斯可于言否，善譬犹然忆赵良。
味甘书屋
作者：弘历
朝代：清
体裁：七言绝句

书屋筠垆宜茗香，味甘因以额楣匡。寄言有事受言者，疾也应当思赵良。
味甘书屋
作者：弘历
朝代：清
体裁：古风

书屋缀景为，洒然萧寺左。隔岁此初来，有暇便小坐。茗瓯及竹垆，安设原贴妥。石泉汲以烹，略试文武火。既非竟陵癖，更殊赵州果。擎杯吟五字，爽然有会我。味泉或偶宜，味言殊未可。
味甘书屋
作者：弘历
朝代：清
体裁：七言绝句

几净瓯香早瀹煎，顿消诸虑祇如然。譬人饮水知冷暖，甘否由来岂在泉。
味甘书屋
作者：弘历
朝代：清
体裁：古风

向汲山泉饮而甘，书屋味甘名以此。竹炉茗碗设妥帖，试而烹斯偶一耳。偶一之故室三间，露台十家产愧矣。虽然乃更有进焉，味甘敢忘味苦彼。
味甘书屋
作者：弘历
朝代：清
体裁：七言绝句

味泉宜在味其甘，品第纷哉北与南。洪范明言稼穑作，其馀总合谓虚谈。
味甘书屋
作者：弘历
朝代：清
体裁：五言律诗

寺后有书屋，偶然题味甘。山泉堪煮茗，犀液正含岚。不拟吃茶偈，原非计碗贪。小停旋命驾，西峪待幽探。
味甘书屋
作者：弘历
朝代：清
体裁：古风

寺后有隙地，可构房三间。竹炉置其中，乃复学惠山。石泉甘且洁，就近聊烹煎。中人熟伺候，到即呈茶盘。我本无閒人，亦不容我閒。
味甘书屋
作者：弘历
朝代：清
体裁：七言绝句

寺后萧然精舍宜，浮香漉雪试聊为。设如每事耽甘者，语有之乎亦可思。
味甘书屋
作者：弘历
朝代：清
体裁：七言绝句

汲泉茗煮武夷尖，口为生津心为恬。却笑回甘苏氏帖，还称崖蜜十分甜。
味甘书屋
作者：弘历
朝代：清
体裁：七言绝句

石髓岩边洁且芳，便教竹鼎试烹尝。苦言药也甘言疾，我却因之缅赵良。
味甘书屋
作者：弘历
朝代：清
体裁：七言绝句

筠炉到处护花龛，讵祇前三与后三。荷露松泉无不可，算来今日始知甘。
味甘书屋
作者：弘历
朝代：清
体裁：七言绝句

精蓝之后搆书庐，啜茗泉甘得味馀。一晌南华悟口彻，缓烹细瀹两成虚。
味甘书屋
作者：弘历
朝代：清
体裁：七言绝句

茗碗竹垆陈妥贴，山泉有味品移时。言中设以苦甘喻，吾意于斯未信之。
味甘书屋口号
作者：弘历
朝代：清
体裁：七言绝句

何处山泉不可试，两文书屋额檐眉。苦言药也甘言疾，一举茗瓯一慎之。
味甘书屋口号
作者：弘历
朝代：清
体裁：七言绝句

寺后三间精舍幽，竹垆茗碗味相投。东坡却道输崖蜜，试问为同为异不。
味甘书屋口号
作者：弘历
朝代：清
体裁：七言绝句

山泉将谓瀹飞淙，尝是收来荷露缸。伺候惯经聊听尔，以言甘实此无双。
味甘书屋口号
作者：弘历
朝代：清
体裁：七言绝句

甘为苦对殊忧乐，忧苦乐甘情率然。絜矩益谦损满道，试茶可耳慎馀牵。
味甘书屋口号
作者：弘历
朝代：清
体裁：七言绝句

竹炉到处学江南，书屋因之号味甘。泉固尚甘茶尚苦，其间调剂义应探。
味甘书屋口号
作者：弘历
朝代：清
体裁：七言绝句

西峪由来此入路，萧然书屋近精蓝。底须汲井试佳茗，即景应知苦作甘。
味甘书屋口号
作者：弘历
朝代：清
体裁：七言绝句

近泉因欲味其甘，内使茶铛伺候谙。对此能无冁然笑，本清事奈俗人参。
味甘书屋戏题
作者：弘历
朝代：清
体裁：七言绝句

山泉雨后味增甘，常侍烹煎夙所谙。磁盏擎来咄嗟辨，那容火候昧成三。
味甘书屋自警
作者：弘历
朝代：清
体裁：七言绝句

苦言药也甘言疾，幼熟读之岂暂忘。独是盈庭耳目者，颂多规少为徬徨。
味甘书屋试茶
作者：弘历
朝代：清
体裁：七言绝句

火候何曾悉浅深，高擎茗碗满来斟。祗论全备不论俗，陆羽傍观笑弗禁。
味真书屋
作者：弘历
朝代：清
体裁：古风

书史有真味，此人共所知。然味不在彼，在我宜思之。味更有臧否，其能辨者谁。辨矣复在行，法戒分毫釐。得臧味乃真，吾今亦含饴。
味真书屋
作者：弘历
朝代：清
体裁：古风

书屋称味真，味真讵易语。奚祇工点窜，实贵絜规矩。行苟勿合言，虚车饰徒汝。龆龄至耄耋，岂非日里许。真味真得乎，自嘲识愧所。
味真书屋
作者：弘历
朝代：清
体裁：古风

书屋额味真，味固在书史。然而书史味，得真者鲜耳。或言性命学，程朱漫比拟。或誇经济才，巧宦失根柢。或炫诗赋雄，徒骛其言绮。是皆非真味，循人而昧已。然则如之何，去伪斯佳矣。
味真书屋
作者：弘历
朝代：清
体裁：古风

仁见谓之仁，知见谓之知。一隅随所目，全体莫不备。羲彖示大旨，易简标纯粹。日用弗知者，鲜或识其味。予故曰味真，盖亦具深意。言念作君师，曰岂能无愧。
味真书屋
作者：弘历
朝代：清
体裁：五言律诗

曲转回廊处，明窗净几陈。琴尊亦弗藉，翰墨雅相亲。汲古以时懋，居今勉日新。诗书有真味，知味定何人。
味真书屋
作者：弘历
朝代：清
体裁：七言绝句

邺侯三万卷誇富，四库而今望若洋。试问屋中味真者，真知其味在何章。
味真书屋口号
作者：弘历
朝代：清
体裁：七言绝句

书屋分明额味真，知真味者信谁人。新春即景于何是，一字无他曰在仁。
味腴书室
作者：弘历
朝代：清
体裁：七言律诗

全书四库弆四阁，充栋纷陈不易穷。因命研精为荟要，分藏园内及宫中。彼曾重勘仍多舛，此岂独遗漫惜工。一例校雠示惩劝，施之政亦惕于衷。
味腴书室
作者：弘历
朝代：清
体裁：五言律诗

四库浩无涘，因成荟要书。依然庋厨阁，何有玩居诸。腴匪外来者，味当已饫如。芸编翻却置，笑负少年初。
味腴书室
作者：弘历
朝代：清
体裁：五言律诗

荟要收四库，味腴沃一心。六经言与行，诸史古和今。子已分粹驳，集犹资酌斟。如云踰尝鼎，厓略在精寻。
味腴书室八韵
作者：弘历
朝代：清
体裁：五言排律

含经堂左箱，荟要个中藏。四库贯今古，万签贮缥缃。虽云稡精秘，尚自浩汪洋。六部天人备，千秋治乱详。百家纯与驳，诸集否和臧。元以钩而获，腴其味则长。宁输二酉富，祇为万几忙。那得閒无事，于斯枕葄偿。
味腴书室即事
作者：弘历
朝代：清
体裁：七言律诗

四库图书浩渊海，豫教两分萃其精。宫中摛藻堂先就，园内味腴室续呈。全既多讹经再订，要那无误合重评。后先漫议校颠倒，求是吾惟戒速成。
味腴书室叠去岁韵
作者：弘历
朝代：清
体裁：七言律诗

四库本如渊海富，用成荟要易研穷。味腴枕葄恒园内，摛藻琳琅贮禁中。三校虽云蒇其役，再番那可阙斯工。由来事事期详审，一字钦哉铭以衷。
味腴书室口号
作者：弘历
朝代：清
体裁：七言绝句

味腴书室以何名，荟要钞成取最精。即荟要犹艰遍阅，更奚望此亹躬行。
味腴书屋
作者：弘历
朝代：清
体裁：五言律诗

全书浩渊海，荟要聚魁殊。个里足真味，于焉饫道腴。惟余励宵旰，那解辨精粗。一例束高阁，芸编笑负孤。
味腴书屋
作者：弘历
朝代：清
体裁：七言律诗

含经堂畔敞书筵，味道腴常喜静便。枕葄崇情托经史，跃飞精趣察鱼鸢。遣閒偶染兔枝墨，结习犹披蠖叶篇。少坐亟临勤政殿，敕几惟日慎邦权。
味腴书屋
作者：弘历
朝代：清
体裁：五言律诗

随宜搆书屋，到处可翻披。于学贵时习，所无要日知。宁惟立身彼，特愧化民兹。经史精腴在，真咀味者谁。
味閒斋
作者：弘历
朝代：清
体裁：七言绝句

两言恒此额楣颜，未识其佳便命还。静待五年之后至，庶乎得以味真閒。
味閒斋
作者：弘历
朝代：清
体裁：七言绝句

到弗延俄去弗迟，题斋两字顾还疑。从来欲识閒中味，即恐眈閒大不宜。
味閒斋
作者：弘历
朝代：清
体裁：七言绝句

小坐惟消片刻间，味閒卒未得馀閒。设如一晌耽斯静，是谓放心亦合闲。
味閒斋
作者：弘历
朝代：清
体裁：五言律诗

山西转山北，书馆必经由。聊以片时憩，几曾半日留。云閒閒岂得，曰味味非投。自幼读无逸，尔今可忘不。
味閒斋
作者：弘历
朝代：清
体裁：七言绝句

山阳迤逦到山阴，初岁岩斋试创寻。岂不个中味閒好，所其无逸戒犹深。
味閒斋
作者：弘历
朝代：清
体裁：七言绝句

山阳迤逦山阴至，倚巘书斋试一探。设以顾名思义论，偶宜味耳未宜耽。
味閒斋
作者：弘历
朝代：清
体裁：七言绝句

山阴有室窈而虚，偷暇聊图繁虑纾。设问味閒何所味，祇宜閒者未宜予。
味閒斋
作者：弘历
朝代：清
体裁：七言绝句

放灯连日真嫌闹，过节山斋来味閒。何似空空朴室里，曰閒曰闹一齐删。
味閒斋
作者：弘历
朝代：清
体裁：七言绝句

望雨忧劳春夏间，雨沾今日略心閒。瞿然自咎此言失，一念几微敬怠关。
味閒斋
作者：弘历
朝代：清
体裁：七言绝句

每到山斋一味閒，庭柯眄那拟怡颜。匆匆得句忙忙去，亦不自知愧此间。
味閒斋
作者：弘历
朝代：清
体裁：古风

沿西遂至北，山阴斯窈深。依岩有书斋，途便偶一临。其名曰味閒，触目仍惕心。万几待予理，犹惜分寸阴。岂得有閒时，无逸以为箴。孜孜慎终始，不懈勖诚钦。十稔待归政，閒趣或可寻。
味閒斋
作者：弘历
朝代：清
体裁：七言绝句

閒中趣味个中宜，应付閒人一味知。偶尔来无暇暖席，味閒笑我此何为。
味閒斋
作者：弘历
朝代：清
体裁：古风

閒固人所愿，而我味其味。即使默然坐，其心果息未。苟其未息心，一念如奔驷。则又何能閒，其劳实一例。身劳心安为，晦庵语精诣。
味閒斋口号
作者：弘历
朝代：清
体裁：七言绝句

又见浓阴暗远山，便思膏雨沛田间。谁能识得个中味，念廑农功卒未閒。
味閒斋口号
作者：弘历
朝代：清
体裁：七言绝句

可知閒者逸之徒，一日万几书著虞。欲向其间寻训诂，周公终始七呜呼。
味閒斋口号
作者：弘历
朝代：清
体裁：七言绝句

每至山斋咏味閒，偷閒少坐片时还。自知忙者非閒者，真得閒需十载间。
味閒斋口号
作者：弘历
朝代：清
体裁：七言绝句

閒以养心斯受庆，閒而恣欲必招殃。此中美恶原无定，邪正之间大合防。
味閒斋戏题
作者：弘历
朝代：清
体裁：古风

人孰不爱閒，而我多惧意。閒实近乎逸，恐与周书背。閒又殊乎忙，宵旰那能避。即寓而不留，信亦非我事。斋可我不可，是我味閒味。
味閒斋有会因而书壁
作者：弘历
朝代：清
体裁：古风

谓閒有足佳，周书无逸披。谓閒弗可尚，大易训从思。权衡于其间，身心知异施。心欲安而泰，然非屏敬寅。身欲劳则勤，却匪憧往来。虚斋额味閒，所味诚如斯。惜哉少年过，无可置诸师。
味閒斋漫咏
作者：弘历
朝代：清
体裁：七言绝句

山西迤逦来山北，恰憩山斋曰味閒。我已忧劳过月半，岂能无愧额题颜。
味閒斋漫题
作者：弘历
朝代：清
体裁：七言绝句

味閒两字署檐唇，山裕如还水静真。坐未逾时便归去，笑予不是个中人。
呵冻
作者：弘历
朝代：清
体裁：七言律诗

丁丁银漏雪松穿，剪烛批麻午夜便。未许轻寒凝镂管，还期和煦满华笺。昭容何用承龙案，学士多应退玉砖。髣髴丁年书室里，笔花飞处小春妍。
命丁观鹏仿顾恺之洛神图成即用题顾元韵得句
作者：弘历
朝代：清
体裁：五言律诗

见说后生畏，谁云前艺空。神传期阿堵，目送易归鸿。讵在依形肖，堪称积健雄。缅怀八斗韵，三百有遗风。
命九老等游香山再用白居易诗韵
作者：弘历
朝代：清
体裁：七言排律

七贤初作洛中会，增二才成九白须。岂似三班同祝嘏，遂教一日共游娱。恩因尚齿优而渥，兴忘引年豪且粗。那许林丞闭门拒，何妨内使陟山扶。拈髭伫待新诗咏，选手仍依旧例图。更有三人重写像，方兹荣幸世真无。
命九老等游香山再题以句用白居易诗韵
作者：弘历
朝代：清
体裁：七言排律

九老作朋总廿七，隳颠华发映髭须。庙堂未免拘仪度，泉石特教恣宴娱。丹陛暂辞心肯忘，玉关归后气犹粗。听松祗合鸾杯举，陟巘宁须鸠杖扶。一例香山南让北，千秋群彦画成图。如今拟问白居易，似尔当年少欠无。
命书各省总督以下知府以上将军以下总兵以上名于殿壁诗以志事
作者：弘历
朝代：清
体裁：五言排律

六卿近分职，日觐切畴咨。方伯各司牧，地遥或忘遗。念兹文武众，胥任典常资。殿壁名陈列，宵衣予细披。元康传要论，贞观著前规。时亮虞廷慎，卓哉不可追。
命于台湾建福康安等功臣生祠诗以志事
作者：弘历
朝代：清
体裁：七言律诗

三月成功速且奇，纪勋合与建生祠。垂斯琬琰忠明著，消彼萑苻志默移。台地期恒乐民业，海湾不复动王师。曰为曰毁似殊致，崇实斥虚政在兹。
命于新建石塘尾柴塘内接筑石塘越范公塘直抵乌龙庙即以范公塘为外护之土塘诗以志事
作者：弘历
朝代：清
体裁：古风

江南范公堤，久传仲淹义。浙省范公塘，乃自承谟置。一家两大工，先后勤民事。在浙斯言浙，石坚土易溃。迩年沙北坍，回澜噭齧恣。范塘东北尾，内奰已有事。沉舟下石篓，幸保目前计。盐仓石塘建，继此诚当议。柴塘补范公，率以允大吏。兹来细斟酌，建石难再迟。发帑五百万，分年物料备。一如章庵东，外柴内石暨。柴即代坦水，柴接土塘比。土内石相倚，乌龙庙齐至。永矣保杭城，千年安晏遂。六巡塘事毕，五字始终志。
命于淮北截留漕米十万石以备赈贷诗以志事
作者：弘历
朝代：清
体裁：古风

淮徐近豫省，雨泽亦愆期。念彼池鱼殃，驰谕屡问之。兹接大吏奏，民艰廑赍咨。难拘例报灾，救济不容迟。借口粮多寡，视灾轻重为。更请截漕米，以备赈贷资。批行不待议，恤灾急燃眉。南望益增愁，切吁甘膏施。
命人视唐县雨既沾足雪亦未积诗以志慰·其一
作者：弘历
朝代：清
体裁：七言绝句

山中玉积列峰看，腹里遥虞气变寒。遣视雪无称雨渥，欣然回望顿心宽。
命人视唐县雨既沾足雪亦未积诗以志慰·其二
作者：弘历
朝代：清
体裁：七言绝句

三日春霖得鲜逢，舂容渐渍霈恩浓。前朝怨未优沾者，尔更何辞不劭农。
命仍称礼郑豫肃诸亲王及克勤郡王原封爵号并予配享诗以志事
作者：弘历
朝代：清
体裁：古风

贝勒让帝如汝阳，萨尔浒战我武扬。推戴冲主出丹诚，不私子孙德尤彰。宫中育养子侄行，其名曰济尔哈朗。战功多矣难数详，同摄政亦抒谋臧。远取云贵见早强，幼领偏师建绩昂。褒蒙圣嘉赐美名，直入潼关贼奔商。旋师平定江南疆，功莫大焉策允良。整兵入蜀肃亲王，阵斩巨寇张献忠。悉平内地詟诸羌，礼亲王子智独长。济以悃愫复勇往，盟定朝鲜绩克襄。恨未得与定北京，是皆巨擘辉天潢。与复旧号并配享，其未及者付考章。并教一一稽宗盟，雪冤彰善示后蘉。祖宗恩泽予衍庆，本支百世奕祀昌。
命儒臣排次回部钱文及所有古铜钱因题以句
作者：弘历
朝代：清
体裁：七言律诗

天祐西师蒇大功，劳徕泉府贵流通。形犹腾格因其俗，宝铸乾隆奉我同。景德开元溯所有，和亲互市鉴于中。箧藏讵诩声灵鬯，垂示怀柔慎自躬。
命免台湾府本岁正供诗以志事
作者：弘历
朝代：清
体裁：七言律诗

无端孽种聚苻萑，劫掠村庄害及官。不得已而用兵�，莫非勤以俾民安。因思乱后闾阎困，合令当前赋税宽。德化未臻宁靳泽，一为南望一心寒。
命免天津府及顺天府所属积欠诗以志事
作者：弘历
朝代：清
体裁：古风

休助古有云，怀保今所勉。昨岁此地灾，赈赒期均遍。巡方兹目睹，幸逭沟壑转。然未经见多，加惠讵宜缓。两府界壤连，受沴苦弗浅。三州及八县，旧欠概与免。武清独无欠，岂不向隅叹。蠲供十之五，用以旌良善。麦收倘得丰，庶少济屯蹇。是惟赖天恩，非吾力能办。
命免天津府及顺天府所属积欠诗以志事
作者：弘历
朝代：清

休助古有云，怀保今所勉。昨岁此地灾，赈赒期均遍。巡方兹目睹，幸逭沟壑转。然未经见多，加惠讵宜缓。两府界壤连，受沴苦弗浅。三州及八县，旧欠概与免。武清独无欠，岂不向隅叹。蠲供十之五，用意旌良善。麦收倘得半，庶少济屯蹇。是惟赖天恩，非吾力能办。
命免天津府属积欠及直�前岁被灾别州县积欠诗以志事
作者：弘历
朝代：清
体裁：古风

每来免积欠，隔岁复兹有。所以切祈年，绥丰屡难偶。见者恩固加，未见惠应受。顾此而遗他，宁称絜矩道。次第与豁蠲，催科俾逭负。调燮无良方，用是增怩忸。
命免天津府属积欠及直�通省积欠诗以志事
作者：弘历
朝代：清
体裁：七言律诗

蠲赋王畿首被泽，析津无更可加恩。前巡因忆积斯逭，近岁应馀欠者存。概与除徵曰银谷，并教通省逮黎元。村村春种期秋熟，催呼何愁吏叩门。
命免天津府属积欠银谷并及直隶通省积欠银谷诗以志事
作者：弘历
朝代：清
体裁：古风

天津濒海滨，沮洳实泽国。以此多积欠，可任催科力。游豫贵休助，逭逋资职殖。絜矩念通省，那无向隅泣。一律命免之，俾民足衣食。民足孰与不，司农莫吝惜。
命免天津府所属积欠诗以示直隶总督方观承
作者：弘历
朝代：清
体裁：古风

去岁秋告登，编氓鲜逋赋。今春驾南巡，免三逮经路。津门近海滨，下湿多沮洳。积欠非一朝，致然岂无故。与民乐休息，保赤吾衷素。新恩所不及，曲体惟要务。帑则免其徵，粮亦豁其输。闾阎留有馀，是岂非藏富。长官善推行，莫容胥吏蠹。
命免甘省被灾州县明岁钱粮诗以志事
作者：弘历
朝代：清
体裁：古风

普蠲寰宇供，轮以三年竟。甘省值今岁，黔黎方幸庆。而何逢旱灾，比户愁悬罄。遇灾例免赋，恩固无重并。独念极边域，地瘠民贫怲。春雨既获迟，早收已无剩。气寒补种艰，千里赤地定。牧民吾之责，岂可常数听。命以壬辰年，补行议蠲政。有司善推行，庶救流离迸。于惠宁从优，安肯计绌剩。漫言博施难，尧舜其犹病。
命免直隶山东所过州县今年田赋十分之三并成口号
作者：弘历
朝代：清
体裁：七言绝句

计里修除虽受直，常供还免十之三。长官纵自清操凛，需索应防吏役贪。
命再缓徵直�去岁被灾州县诗以纪事
作者：弘历
朝代：清
体裁：七言律诗

麦稔秋成更卜佳，缓徵正赋例输皆。独怜稍觉复元气，那肯频催廑恻怀。往岁本轻听并纳，昨年特重予推排。毗连处所概延及，期益闾阎裕象谐。
命制鹿角椅并题以句
作者：弘历
朝代：清
体裁：五言排律

猎获八叉角，良工制椅能。由来无弃物，可以备时乘。讵是仙都遗，从思家法承。夔夔戒倚侧，棣棣慎居兴。休�形犹曲，丰尖柔足徵。底须七宝饰，朴素审堪称。
命加恩甘省被番回兵燹穷民诗以志事用四月降旨查恤施恩诗韵
作者：弘历
朝代：清
体裁：七言律诗

何来杂种逞刁狺，竟犯州城躏市闉。早以详查命大吏，兹应实政惠穷民。本年粮赋全蠲纳，燹处灾伤普施仁。小丑潢池累黎庶，自无德化愧丝纶。
命加给安徽省亳州等州县一月口粮诗以志事
作者：弘历
朝代：清
体裁：七言律诗

正望安徽被霖信，谁知信至反增愁。八州县缺雨于夏，万老幼殷晚种秋。亟命口粮加以赈，幸因漕米截而留。豫之波及豫沾渥，继泽如何速问邮。
命加赈上年甘肃被旱州县诗以志事
作者：弘历
朝代：清
体裁：古风

甘省昔年例有灾，乃缘作弊诸蠹吏。吏抵之法不问民，于民奚碍过于惠。迩岁幸值旸雨时，闾阎遂鲜赈济事。昨年夏初雨泽艰，督臣奏摺陈以备。其后雨沾晚田收，数州县究未优被。署督续奏秋登况，俾分轻重施赈济。兹当新正应布泽，命加赈毋分次第。缓征借种饬属员，苏穷民使被实利。调幕无能那靳恩，长言惟兹增惭愧。
命加赈上年被灾之淮安扬州二府所属各州县诗以志事
作者：弘历
朝代：清
体裁：七言律诗

去岁清黄异涨逢，下民昏垫被灾凶。绥蠲银米弗迟刻，堵筑堰堤直到冬。加赈视灾轻重别，无遗俾逮闾阎颙。十行泽并新春发，赤子安能起瘠容。
命加赈去岁偏灾各省贫民即事八韵
作者：弘历
朝代：清
体裁：七言排律

始和布令在勤民，歉后黔黎视倍亲。肯以新年但言吉，而忘旧岁或遭贫。畿南秋沴被尤剧，甘左旱荒积已频。皖实五区霪潦逮，苏惟九处大江濒。普教加赈匝一月，更与借资敕众臣。统计寰中无碍稔，益廑隅向有逢屯。所希十雨五风协，遍及高原下隰匀。此望奢哉究难副，那辞乾惕萃吾身。
命加赈各省昨岁被灾州县诗以志事
作者：弘历
朝代：清
体裁：古风

寰宇既已广，胥系民生计。水旱或不齐，自是恒有事。歉少丰者多，即为蒙吉利。岂因愿普丰，而任逢歉讳。犹幸此意诚，群工悉我意。无不以实告，告必筹赒济。昨岁丰者多，报歉亦或至。南则上下江，北则甘肃逯。新正布德音，应与施实惠。加赈视重轻，展限分次第。屯膏夙所戒，敷泽在诸吏。勉之各尽心，向隅慎莫致。
命加赈安徽去岁被水十五州县诗以志事
作者：弘历
朝代：清
体裁：七言律诗

安徽前岁旱灾侵，麦稔昨年稍慰心。将谓民艰庶少救，而何夏潦又偏临。县州十五灾虽小，己午荐臻苦则深。极次弗论普加赈，痌瘝南望寄长吟。
命加赈安徽去岁被灾州县诗以志事
作者：弘历
朝代：清
体裁：七言律诗

于豫安徽处下游，夺堤贾鲁漾洪流。旱伤禾黍已嗟苦，涝浸田庐更为愁。蠲赈兼施亟图救，展加一再概从优。无遗宁滥俾均逮，南望那纾午夜忧。
命加赈山东上年偏灾州县诗以志事
作者：弘历
朝代：清
体裁：古风

省岁询方伯，新春备施惠。惟是廑民瘼，率以成常例。上年秋霖盛，山左偏灾暨。其时降旨问，布政适署事。祗称借籽种，无烦加赈费。抚臣兹亲察，请加奏章至。闻善不宿停，恩纶立颁畀。凡十九州县，一月均优赐。靳泽我弗为，妥办尔加意。设使重勘验，讳灾有必致。吾民其谁救，慎哉牧民吏。
命加赈山东江南被灾州县诗以志事
作者：弘历
朝代：清
体裁：古风

春正诏加赈，十行率成例。加期满再加，则以灾重暨。河决青龙冈，垂成功屡废。被灾诸州县，至今无涸地。不惟麦失望，大田艰种艺。哀哉昏垫民，日食何为继。即予加三月，速救目前急。命两省方伯，详议救民计。底绩既乏术，勤民遑惜费。烦绪弗成章，五字聊鸣愧。
命加赈山东河南去岁被灾州县诗以志事
作者：弘历
朝代：清
体裁：七言律诗

昨年直�迤南旱，齐豫邻疆并及鱼。齐重赈加州县别，豫轻借展口粮徐。期于闾晏堪怜彼，较以幕调诚愧予。更敕司民大小吏，俾当实惠受均诸。
命加赈昨岁上下江被灾州县诗以志愧
作者：弘历
朝代：清
体裁：古风

黄河涨昨秋，灾重淮阴地。堵筑幸成功，安居庶卒岁。蠲赈百计救，期遍灾黎被。絜矩上下江，偏灾间有逮。加赈等不同，详付地方吏。靳恩我弗为，讳沴汝莫遂。惟是艰致和，则我一人愧。
命加赈江宁去岁被水三县诗以志事
作者：弘历
朝代：清
体裁：古风

去岁各省率有秋，故少新春加赈旨。湖北陕西昨施恩，然惟数县而已耳。江宁岁前亦问及，奏称三县略被水。灾轻民不致乏食，水退地涸种麦矣。无庸加赈酌借种，大田即可观苗薿。否否吾更有后纶，于惠宁过勿吝美。况值跸路所经过，宜沾渥泽令民喜。三县无论极次贫，率加两月赈期俾。其令实惠遍闾阎，吾将历观民色起。
命加赈河南卫辉府属各州县诗以志事
作者：弘历
朝代：清
体裁：古风

新正何裕城，报雪章曾至。河南率被泽，河北优沾未。卫辉连岁旱，实予深廑意。命其亲历阅，民艰筹莫怠。兹据缕晰陈，为之增忧思。冬雪既欠优，春雨复未霈。二麦既无望，大田待耩地。展转念灾黎，几欲寝食废。然实无别法，救饥在施惠。加赈普两月，其次一月暨。幸雨逮可耕，借种莫惜费。带徵及缓徵，展限秋再议。嗟哉此方民，荐臻遭窘匮。遑恤救燃眉，致斯深我愧。
命加赈浙省去岁被灾州县诗以示意
作者：弘历
朝代：清
体裁：古风

两浙去岁灾，东较西为甚。嗟嗟我黎民，啼饥缺餐饪。石粉聊充饿，因以致病㾛。疾苦欲尽知，终夜不安枕。救灾无奇方，屡留太仓禀。晚秋纵稍穫，餔啜仅馀沈。青黄不接时，艰食行哀谂。申命地方吏，吾意其悉审。食尔无安肉，衣尔无安锦。为民之父母，曰惟尔及朕。子饿父则饱，于心其奚忍。赈济期虽溢，更发我仓廪。博施慎无遗，庶苏彼�懔。梗概示端倪，施行尚勤恁。人力惟小补，仰望早稻稔。
命加赈湖北上年被灾州县诗以志事
作者：弘历
朝代：清
体裁：五言律诗

楚省每多熟，上年亦被灾。旱先继以潦，食缺总堪哀。加赈遑恤矣，对时益慊哉。邻封思遏籴，申饬救污莱。
命加赈湖北昨年被水州县诗以志事
作者：弘历
朝代：清
体裁：古风

去岁江陵等州县，夏秋被水胥成灾。荆州决堤毁城郭，军民昏垫诚堪哀。重臣特遣亟赈救，弗拘例莫惜帑财。其馀被潦有等次，十分以至五分才。例赈自当别轻重，新正应布恩膏培。亦视其差命加赈，或平粜或借种陪。地润宿麦幸广种，青黄接冀元气回。申命司民大小吏，体予殷意其勤哉。
命加赈甘肃偏灾州县并展限缓征积欠因成是什
作者：弘历
朝代：清
体裁：七言律诗

十行施惠岂虚云，甘省贫民尤所廑。原有偏灾七处被，可称秋穫八馀分。更思逋欠陈相接，次第展宽催漫勤。咨尔守疆大小吏，民艰勿隐我欣闻。
命加赈甘肃昨岁被灾七州县诗以志事
作者：弘历
朝代：清
体裁：七言绝句

民贫地瘠是甘凉，加赈年年例若常。灾弗十分斯已幸，春耕借种更教详。
命加赈甘肃省皋兰等五州县诗以志事
作者：弘历
朝代：清
体裁：七言律诗

九州昨岁普逢年，甘肃民贫处极边。亦有七分秋穫稼，祗馀五郡夏灾田。肯教赤子向隅泣，特降黄麻加赈传。弗以歌丰忘被歉，惠心勿问永拳拳。
命加赈直�去岁偏灾州县诗以志事
作者：弘历
朝代：清
体裁：七言律诗

去年几辅率逢秋，偏暵东南致歉收。岂以一隅心弗念，应教两月泽加优。无论灾户极还次，普予赈粮县与州。十万通仓设嫌少，兼施银米例堪求。
命加赈直�去岁被水偏灾州县诗以志事
作者：弘历
朝代：清
体裁：五言律诗

去年三辅地，秋熟报中穰。近水八州县，偏灾缺米粮。赈加分次第，惠施要周详。勖尔官如母，慰予民视伤。
命加赈直�宣化府山西大同府上年被灾州县诗以志事
作者：弘历
朝代：清
体裁：七言律诗

大同宣化界相连，此旱因之彼亦延。北歉南收犹稍济，西于东甚更遭邅。施恩自有经常例，加赈应教恺泽宣。本折施当较先后，抚臣颠倒自招愆。
命加赈陜西河南安徽江苏等四省去岁被灾州县诗以志事
作者：弘历
朝代：清
体裁：七言排律

幅员九宇廓封提，晹雨安能致适齐。惟不恶闻水旱歉，自然实告本章题。昨年四省灾犹报，新岁十行恩可稽。陜右朝商潦夏也，河南淅内沴秋兮。安徽逮十一还剩，江省惟旬卫并徯。皆以水乡易涝及，普颁恩旨免隅啼。或蠲或贷略殊格，视重视轻有异畦。咨尔长民推恻隐，敷予恺泽遍黔黎。
命各省彻现任官生祠及德政碑诗以志事
作者：弘历
朝代：清
体裁：五言排律

韩愈且谀墓，其他奚足云。躗言泛觞滥，德政立碑纷。果有龚黄迹，宁愁陵谷分。生祠并宜彻，实政勉教慇。大吏应端表，属员斥效勤。春秋书法在，知罪任儒群。
命吴应枚图嵩山华盖峰仍叠前韵
作者：弘历
朝代：清
体裁：古风

即景不能默于谈，昨来瞻岳洛以南。其峰造极惬静参，华盖之下停龙骖。偿我夙愿引我忺，目所揽结兴欲探。讵惟一壑与一岩，维岳与镇都包函。是宜纪咏诗囊添，问上问下隔层岚。其呼万岁奚足耽，无德登封实可惭。不如校景收清恬，石溪曲折路尚堪。底须錾凿屴崱巉，下视群峭知其凡。金台玉镜积翠咸，铁梁大小殊森严。捣衣玉女不嫁男，常有云物供绣拈。嵩门待月才眉尖，谪仙人宅万古含。大化冥合开胸襟，如响应声空谷谽。侍臣�韵艰谽䆱，磨崖擘窠大字嵌。他年谁其青出蓝，莫使薜荔蒙茸馣。尔枚阙里归程兼，要当诗画艺两覃。无举柱史及瞿昙，名教之中乐无险。漫云月窟天心潜，大羹有味匪醯盐。试走健笔为云岩，鬼神入处气益酣。两行烟柳疏毵毵，燕山赵水迎归骖。长歌还忆陟巘驔，题帧何异书崇嵁。携归温室资吟瞻，香光家法待更觇，是谓举一乃得三。
命嗣皇帝临雍讲学礼成书事
作者：弘历
朝代：清
体裁：七言律诗

三春匪速亦非久，嗣帝临雍巨典昭。可识崇文在敦实，由来切近以推遥。亲民明德至善止，教思无穷容保标。熟读幼龄兹耄耋，训文训政岂殊辽。
命噶尔藏多尔济诸台吉随围即事得句
作者：弘历
朝代：清
体裁：七言律诗

怀惠无劳咏匪茹，櫜鞬左右听相于。底须巀嶭㭬为弋，自有兴安周作阹。子弟三韩善枉矢，后先四部詟穿鐻。山庄指日旋清跸，凯宴还赓零露湑。
命大学士于敏中补书柳公权兰亭诗帖版缺书者诗以志事
作者：弘历
朝代：清
体裁：七言律诗

公权楔帖早称神，一脉香光得髓真。镌刻戏鸿惜漫漶，补填卧虎付丝纶。董书幸聚丰城剑，柳迹应全合浦珍。艺也当知系乎道，可忘笔谏乃其人。
命大学士傅恒往云南经略军务诗以言志
作者：弘历
朝代：清
体裁：七言律诗

征缅非人事竟乖，重资经略重臣差。待之一岁无消息，慑以三军或畏怀。中止诚难存国体，边防欲靖岂兵佳。伫期指日大勋就，后舞前歌振旅皆。
命大学士阿桂往南河踏勘应修各工及不必新筑之堤工奏到诗以志事
作者：弘历
朝代：清
体裁：古风

禹贡无堤字，行其无事所。已成那容废，本无奚用琐。河臣欲增堤，意以为弗可。重臣命往勘，练事老成妥。补旧信皆当，增新议相左。湖中那施工，取土劳负荷。设值夏涨时，蓄水虞致祸。其见实达理，谅非将顺我。向著知过论，类此弗为哿。而予更思之，此事如观火。河臣意别属，盖请南巡舸。作记义示明，申咏鉴摩揣。
命大学士阿桂总督萨载同勘陶庄黄河及入海口事毕复命诗以志事
作者：弘历
朝代：清
体裁：古风

久闻海口淤，议论纷聚讼。实无善治法，未可漫试用。复闻决堤后，溜自涡河纵。徐州下流微，旧河乃多空。适值清水壮，刷深海口送。一弊亦一利，却反资川降。今者河初复，善后事方众。新河俾开宽，夏涨庶可容。云梯关以外，东注实无壅。马港接西堤，自属分提封。其二套以下，宜溜分泄共。建闸转不必，与水争利閧。滩地保无溢，豁粮切瘝恫。大端既以示，推行善参综。巡方非徒来，安民切深衷。
命妇索绰罗氏年一百三岁矣其子孙皆多寿五世一堂信人瑞也万寿节扶掖入见喜而有作
作者：弘历
朝代：清
体裁：七言律诗

淑范能修四德贤，饮和犹占万民先。百龄瑞庆传都下，五代孙曾绕膝前。天上拜恩沾雨露，人间不老即神仙。更期寿世多黄耋，共乐升平大有年。
命子皇帝诣黑龙潭谢雨叠前韵
作者：弘历
朝代：清
体裁：五言排律

祈泽雨其覃，谢教帝诣潭。恩施臣父子，叩述已虔惭。时阅酉至子，润惟二逮三。敬蒙天洗过，仍冀�霏堪。即此不知足，原因历久谙。晓瞻碧宇净，重吁霈霶甘。
命宽免经过州县所欠米谷麦价诗以示志
作者：弘历
朝代：清
体裁：七言律诗

经途例免十之三，犹恐或为隅向谈。历览连塍虽麦茁，正殷遍野望霖甘。载咨民借价多欠，因命旨颁恩普覃。昨夕雨霏不成寸，晓看乾垄惜何堪。
命将领侍卫内大臣一等超勇公海兰察入昭忠祠诗以志惜
作者：弘历
朝代：清
体裁：古风

本以索伦兵，手擒巴雅尔。因之识英材，超群侍卫俾。感恩益忠勤，征战无不委。犹忆伐缅甸，领队率一旅。明瑞被贼阻，就近欲救彼。额登额挟仇，无奈为所止。斯则勇兼谋，赤心更莫似。是后凡用师，荐至参经理。凡战皆获胜，深明进退揆。曾不一字识，每合七略旨。台湾及廓喀，福康安肩比。崇爵锡黻衣，恩荣冀永祉。胡乃落将星，扼�惜无已。虽非当阵亡，昭忠应入祀。五字申予怀，千秋述伊美。
命尚书和珅往甘肃同总督勒尔谨会筹执丑善后事宜并遭贼氛燹后何以加恩处奏来颁旨诗以言志
作者：弘历
朝代：清
体裁：七言律诗

番回争教肆狂狺，竟劫河州逼省闉。虽事铺敦将执丑，却邻蹂躏已殃民。畴咨善后孰居要，抚恤为先合沛仁。曰隐曰艰应入告，十行次第待颁纶。
命展限江南被灾州县漕粮诗以志事
作者：弘历
朝代：清
体裁：七言律诗

接壤抚臣跸路迎，先询灾后子民情。频施恩赈差得所，积欠漕粮虑取嬴。因与分年视新旧，普教各郡缓输征。岂殷近历忽隅向，惟是一心廑万氓。
命嵇璜萨载往徐州勘应添石工诗以志事
作者：弘历
朝代：清
体裁：古风

徐城经三临，无非民务急。土工及石工，次第筹详悉。凡缓可待者，拟翠华重出。其工在城西，石堤于彼毕。欲接至韩山，条石易一律。庶可恃无恐，黎民安井邑。前岁秋异涨，徐城危岌岌。上游决仪封，此幸保无失。是不可再缓，前议应循缉。独是陆程遥，来往百六十。众应万骑随，已亦七旬及。因之罢亲莅，惭非励无逸。而斯事体大，部臣家声习。督臣夙治河，情形审所必。同往试经营，复命重斟挹。费帑岂所靳，安澜吁永翕。
命庄亲王率众护卫皇太后由水路还都是日分程减从取道徐州阅河诗以纪事
作者：弘历
朝代：清
体裁：七言律诗

慈寿今登七帙馀，奉游江浙意怡舒。礼成展义还京国，志切观河迈沛徐。春序无妨今逮夏，舟行自较逸于车。亲藩扈卫遵川路，半月言违谒起居。
命弆新疆呈样钱文仍叠庚辰命儒臣排次回部钱文诗韵
作者：弘历
朝代：清
体裁：七言律诗

准部回城久定功，铜镕圜府布泉通。背镌本处名殊制，面铸乾隆号大同。呈样各看来自外，聚铢并以弆于中。开疆守器均非易，既幸天恩既惕躬。
命张宗苍仿吴镇笔意图成诗以题之
作者：弘历
朝代：清
体裁：五言绝句

神韵无少欠，溪壑不大似。善师古者然，可以悟凡理。
命张若澄仿文徵明溪山深雪用题徵明是图原韵
作者：弘历
朝代：清
体裁：七言绝句

居然炼雪旧斋边，画格书禅肖腕县。为仿停云潇洒笔，玉峰高欲倚瑶天。
命张若澄图莲池书院因而有作
作者：弘历
朝代：清
体裁：古风

平生喜图画，谓是足神趣。佳境率传真，以志心所慕。莲池古名胜，况是兴贤处。前岁历保阳，曾一临鸾辂。敞轩旷怡神，洼池澹澄虑。假山峰侧面，应有旧题句。了了粉本具，命汝为分布。同异故堪證，即离宛可悟。待我返巡跸，卷阿再亲赋。
命张若澄图葛洪山因题句
作者：弘历
朝代：清
体裁：古风

揽辔官邮渡�水，遥峰西北矗翠紫。问名云是葛洪山，山固奇哉名亦美。欲往游之虞豁险，况复纡途七十里。内廷供奉属车随，六法曾参识画旨。嘉陵乘传有往例，携稿以归传其似。数日丹青结撰成，直移仙境来窗几。隆崇坛曼倚天雄，厜㕒崒崿拔地起。盘中草木冬不凋，埭上药花春正蕊。浏莅卉歙会五音，閜砢偨池殚众技。得路原从滴水堂，似限尘踪一为洗。蘋果瓦窑随俗称，石磴无劳攀迤逦。进步始至下清虚，已若身居天半矣。过此崎岖迥倍前，疑惟鸟翔猿踔尔。道藏阁据上清虚，泠空天风双竦峙。淙潺乳窦浴丹泉，老君炉在空岩里。绝顶乃达圣母宫，翠柏红墙扶㠑崣。不殊清跸访丹邱，拍肩笑有洪厓子。我闻稚川求勾漏，胡乃水碧炼于此。云中鸡犬渺何方，灶侧刀圭俨可指。若澄笔仗素所知，此图特妙得神髓。灵区陶铸有是乎，会见云烟蓊左纸。
命张若澄图镇海寺雪景因而有作
作者：弘历
朝代：清
体裁：古风

寺景宜遥看，到寺无多奇。却见遥看处，纷然画景披。予因是絜矩，万事皆如兹。动而世为道，言行法则垂。此言往者然，至若生同时。远则有望耳，不厌更近之。偶此道中庸，释典何即离。阇黎粥饭罐，奚足语以斯。可惜占福地，尽属黄与缁。忆我前度来，回銮驻道陲。彼时亦逢雪，瑞叶纷葳蕤。翠柏红墙间，寒剽送响迟。谓是宜图取，若霭属车随。粉本为指授，帧端题以诗。逮今成旧迹，宝笈藏石渠。六霙仍践盟，旋融春光熙。数间精舍中，月户亲凭窥。千林复万巘，色相难为辞。传语示其弟，坚頫踪可师。
命张若澄图雪浪石至诗以志事
作者：弘历
朝代：清
体裁：古风

若霭昔图石，谓已传其神。今复雪浪出，难唤泉下人。其故见长记，兹弗更赘言。然不可无图，若澄其继昆。况匪嘉陵遥，来往数朝昏。宛然片石峰，水活蜀两孙。元方与季方，孰假又孰真。坡翁笑轩渠，总非意所存。
命张若霭图雪浪石再叠前韵
作者：弘历
朝代：清
体裁：古风

造物精气视所屯，石中巨擘雪浪尊。巍然曾见宋冠带，介尔不受世朝昏。沃之以水跳珠沫，翠影仿佛浣花村。曾闻此语半疑信，惜哉未访荒园门。写真无虑道士醉，醉里越得传神魂。词臣颇善米家画，渲染爰命探天根。壁张欲出云烟气，烛照曾无笔墨痕。两孙绝枝亦已擅，兴来拟唤髯翁论。此翁诗句岂易和，如继阳春以叩盆。前言未足更叠韵，仇池事例今聊存。
命彭元瑞曹文埴捡四库全书古来见元孙者有几据奏自唐迄明凡六人诗以志事
作者：弘历
朝代：清
体裁：七言律诗

五世元孙膝上珍，捡兹有几命儒臣。奏来详悉翻四库，特出祯祥得六人。恰彼古稀帝同数，赢其家庆我饶臻。如斯天贶叨骈叠，忍不敕几心爱民。
命急赈直�被水州县诗以志事
作者：弘历
朝代：清
体裁：古风

夏闰潦行甚，畿南有被沴。微禹民其鱼，对时增恧惴。麦收已云薄，黍种复涝致。念彼谋食艰，未可拘常例。急赈命速行，银米仍兼济。犹恐米不足，截漕早颁制。申命方伯臣，勤宣期惠被。既妥且欲实，庶减尔我愧。
命总河白钟山巡抚高晋同往会商疏浚荆山桥堵筑毛城铺等工诗以示志
作者：弘历
朝代：清
体裁：古风

去秋河为灾，乃在孙家集。漫渠未填筑，遂致洪波吸。亟命事修防，亦得成功立。其如已泄波，往往淤泥积。荆山桥下川，较昔高数尺。微山乃倒漾，沛鱼今在泽。黍恐不能种，而况冀收麦。疏瀹莫惜费，此实目所急。同时毛城铺，分流减来脉。治标出无柰，堤成应即塞。而何值邂逅，河臣数经易。因循置度外，庐凤复遭厄。二患均要务，展转增反侧。泻者塞其流，渟者疏其偪。往哉相和衷，宣防勉奏绩。讵可惜一劳，未敢期永逸。但望夏田耕，稍救民残息。斯则宣力多，岂在日扈跸。
命慎郡王写盘山山色口占诗以赠
作者：弘历
朝代：清
体裁：七言绝句

吾叔诗才素所知，于今学画画尤奇。同来胜地宁无意，为写山容更咏之。
命截留漕二十万石于山东备赈诗以志事
作者：弘历
朝代：清
体裁：七言律诗

从来天庾司农惜，每用截漕特旨行。百姓足君孰不足，豫方茕兖致同茕。正供廿万留资赈，旧欠多年早缓征。肯使穷黎向隅泣，无能调幕愧而怦。
命截留漕米五万石于安徽省备赈贷之用诗以志事
作者：弘历
朝代：清
体裁：古风

江北河以南，今岁率艰雨。淮徐既截漕，凤亳可忘补。况复接豫疆，池鱼殃更苦。驰谕经屡询，漕米乞截取。批诺不停时，俾救饥民普。司农尔莫惜，民庾即天庾。
命截留漕粮三十万石于北仓以备直�赈恤之用诗以志事
作者：弘历
朝代：清
体裁：七言律诗

畿南沴势见经行，日日凭舆切切情。幸得山东资接济，更宜天庾拨馀赢。应知此后时犹远，可谓目前价尚平。备以不虞早为计，畺臣善体恻民生。
命截留漕粮以济缺雨直�南三府河南北三府诗以志事
作者：弘历
朝代：清
体裁：古风

所经畿辅地，率皆盼雨透。然而麦苗芃，一沾收可觏。十日五日期，虔请心如疚。至于南三府，麦禾种未遘。即雨亦后时，急宜筹补救。豫省之河北，三府接邻辏。夙每愁旱乾，奚忍委气候。因命督臣往，未雨为绸缪。每府各十万，漕粮分运授。勤民忧虑先，施惠恩肯留。庶以备不虞，仍为祈霖佑。
命抚恤台湾所属被飓成灾诗以志事
作者：弘历
朝代：清
体裁：七言律诗

台湾遭飓虽恒有，此番为灾独异常。守土飞章报文武，望南廑念特怜伤。莫遗宁滥赈以恤，外歉内资泉与漳。两虑一心勤示要，接看督奏幸符肠。
命接筑高堰砖工诗以纪事
作者：弘历
朝代：清
体裁：古风

武家墩迤南，湖水已到岸。皇考修高堰，卫民帑弗笇。迤北岸离湖，筑土仍旧贯。癸酉几致危，易砖筹禦捍。其长千馀丈，运口将及半。今来一再视，预防慎思患。一律属运口，缓急庶几逭。拮劬事下策，忸怩怀永奠。
命新授山东巡抚明兴往查去岁被水州县奏至诗以志事
作者：弘历
朝代：清
体裁：古风

庸臣既作弊，民艰自不报。亟命新任者，速往查无告。犹恐迫不及，加赈继颁诏。今接递飞章，果有向隅号。黄水所经过，数县深淤淖。二麦既失望，大田艰耕到。哀哉昏垫黎，胡被异常涝。加赈有满期，冬春更宜料。帑项所弗惜，安民斯最要。申命尔其蘉，南望增惭悼。
命晋增天后徽称诗以昭灵志谢
作者：弘历
朝代：清
体裁：七言律诗

尊封天后自先朝，辅昊晏瀛恩久饶。近以台湾靖兵燹，益知海舶佑神昭。飞来异鸟安无事，渡后大鱼忽有飘。四字徽称晋伸悃，永资福锡万民邀。
命普免廿肃积欠诗以志事
作者：弘历
朝代：清
体裁：古风

积欠非加赋，乃缘民所借。久假而弗归，那免追呼怕。土瘠民实贫，况屡灾禾稼。昨岁复遭旱，大田艰种夏。虽止廿馀县，邻郡实比亚。是宜大沛恩，以苏穷檐舍。粮则早豁除，银合今予赦。八十四万馀，概令催徵罢。藏富非所云，轸茕廑昼夜。庶几民气和，共与天庥迓。
命查亲见七代五世同堂者兹据内务府大臣及山西山东安徽巡抚奏共有七人因降旨普赐扁额用彰嘉瑞诗以志事
作者：弘历
朝代：清
体裁：七言律诗

天贶躬承绵世嘉，有同各省命详查。上瞻祖获孙五代，近报身逢元七家。盛事繁滋诚罕遇，远疆续奏定频加。普教赐额徵庥庆，虔巩持盈敢自誇。
命查勘山东直�运河情形诸臣先后奏至诗以志慰
作者：弘历
朝代：清
体裁：七言律诗

漕艘今岁早常年，督饬功成已确然。春末夏初雨因短，水微沙浅虑如前。诸臣咨谕那辞屡，运道疏通无碍宣。颇幸弗为半途废，此心何事不宜专。
命查各省五世一堂者得百九十四家喜而成咏
作者：弘历
朝代：清
体裁：古风

户口岁增逾万万，天恩五世得同堂。因教各省校保甲，遂接奏章报吉祥。百九四家庆繁衍，二旬三史逊蕃昌。抚兹极盛益忧盛，暇食惟殷敬不遑。户口岂殊今古悬，瑞因版籍按民传。黔黎滋盛宁非喜，衣食谋艰廑可怜。增以六家得二百，较之四代异天渊。立名诚岂乏闾巷，所以青云羡马迁。
命查覈盛京所属应修城垣发帑缮治诗以志事
作者：弘历
朝代：清
体裁：七言律诗

断垣败垒动经过，州县城闉毁亦多。征伐昔年故有是，观瞻今日可听他。葺颓兴废原关政，发帑雇工非起科。创守由来殊主客，思量及此惧如何。
命校永乐大典因成八韵示意
作者：弘历
朝代：清
体裁：七言排律

大典犹看永乐传，搜罗颇见费心坚。兼收释道欠精覈，久阅沧桑惜弗全。未免取裁失蹖駮，要资稽古得寻沿。贪多遂致六书混，割裂都缘正韵牵。彼有别谋漫深论，我惟爱古命重编。词林排次俾分任，纶阁铅黄更总研。何不可徵惟杞宋，宁容少误致天渊。崇文藉以备四库，摛什因而示万年。
命梁诗正等赓前题因叠韵再作一首
作者：弘历
朝代：清
体裁：古风

同云一色难分叶，禁体苦吟雪非雪。背触如参竹篦子，欧令苏传两奇绝。蝗深可卜田火除，心喜应教屐齿折。况复督亢旧膏腴，恰似蓝田未堙灭。梁王已命兔园宴，杜老那擅鲸鱼掣。凭舆揽结吟兴飞，拈须何虑冰花缬。十馀字耳乃区区，不因步韵宜避屑。却忆澄海禁水部，倡和豪情岩电瞥。试看滕六御风行，彼则有言可无说。独怜呵冻赓吟者，毳衣布帐寒如铁。
命江苏巡抚爱必达驰至行在问以徐州事
作者：弘历
朝代：清
体裁：七言绝句

齐鲁如云麦望秋，忧心日夜在徐州。亟来更有畴咨事，首问吾民略息不。
命沈德潜题黄公望山居图引言
作者：弘历
朝代：清
体裁：古风

画家贵正不贵奇，大痴此卷三昧知。天地造物匪物造，元气裹合神淋漓。六法上乘我所喜，言之不足长言之。石渠宝笈惜未载，行幐书笥常相随。田盘小憩天成阁，展觉峰峦近列眉。香山岫云足佳趣，以境质画非然疑。乃知逢源任左右，是谓罔象合天倪。如入画禅晤思白，摩诘雪江有所思。我欲寿之以佳作，德潜手笔犹能为。富春大岭汝有记，吊古寤叹兴嗟咨。试评此画得所否，更须纸尾挥颜碑。
命河南布政使荣柱祷嵩狱而得雨诗以志谢
作者：弘历
朝代：清
体裁：七言律诗

自去岁秋逮今夏，河南北旱甚燕齐。降神维岳应虔祷，申命往祈遂霈禔。二麦已知未登廪，大田可望普兴犁。配天峻极敷天泽，谢以为惭额首稽。
命添建海宁县城石塘前坦水石诗以志事
作者：弘历
朝代：清
体裁：古风

柴石两塘工，前巡大端定。兹来重相视，事无不用敬。念兹古县城，万民所托命。城南即石塘，鱼鳞固绵亘。但潮今北趋，已近塘根迎。坦水纵两层，潮来惟一剩。设使久荡激，塘根将致病。去岁虽添建，六十丈而竟。尚欠久安策，俾增一律称。杀势护石工，费帑吾宁听。何当复中亹，额手斯诚庆。
命湖南巡抚常钧抚恤常德被水州县诗以志事
作者：弘历
朝代：清
体裁：古风

五月常德属被水，时抚楚南因培是。亦经情形报驿章，速即抚恤已降旨。常钧接任自滇来，灾区一一皆亲视。乃知恩给有或遗，拘泥夏灾秋勘俟。是何言哉为骇然，嗷嗷待哺堪嗟矣。夏灾秋勘谓可待，暴潦猝侵室庐毁。方伯抚民之谓何，京兆五日可同彼。合付吏议警其馀，府守县令即职褫。仍饬优赒亟妥为，庶免黔黎沟壑委。堤垸民力有不能，一体官修代赈耳。悠悠南望中心藏，忘之讵因塞景美。
命疏浚六塘下游诗以志事
作者：弘历
朝代：清
体裁：古风

大河迤北洼，宿桃清沭海。六塘为之经，其纬诸河在。岁久或淤滞，暴涨屡致殆。所以三度临，民瘼曾未改。是宜事鬟剔，地广艰乘载。诸臣命往勘，详酌期无悔。具图如指掌，进止取有待。展宽及去淤，增低补薄倍。其盐河滚坝，启闭定准楷。商利蓄固否，民利消毋乃。仍责成监司，相机理莫怠。集思广忠益，所期民乐恺。伫望起疮痏，慰予此风采。
命皇子等分缮癸亥甲戌戊戌癸卯四诣盛京恭谒祖陵诗卷即事成什
作者：弘历
朝代：清
体裁：七言律诗

四度陪京谒祖陵，敬思前烈益兢兢。易非开创诚辛苦，难是守成励继绳。此别回瞻增有怆，再来度已恐无能。历吟皇子命分缮，予意期知云与仍。
命皇帝春仲经筵即事
作者：弘历
朝代：清
体裁：七言律诗

春仲经筵崇德辉，事虽仪典义深微。传心祭俾思精一，御论看犹足发挥。训政讵应忘训学，知文实不外知几。元正昨甫相授受，陶景虞薰慎莫违。
命直隶总督方观承加赈去岁被水诸郡县诗以示志
作者：弘历
朝代：清
体裁：古风

方春气始和，万物欣荣滋。翠跸经黄图，施惠期惟时。途次所历览，闾阎固恬熙。嗟予未见者，岂无叹向隅。去岁况多水，悬釜饥难支。沮洳未全涸，播麦复失期。致灾莫讳咎，救灾要善为。亦无别奇方，加赈频畴咨。截漕及散金，屯膏戒有司。国以民为本，舍是其爱谁。民以食为天，祈年夙夜孜。
命直隶总督方观承恤去岁稍被偏灾及勘不成灾州县诗以示之
作者：弘历
朝代：清
体裁：七言律诗

阖省多丰数县灾，丰宜庆幸灾宜哀。善为赈恤登衽席，庶免饥寒困草莱。莫谓一隅置度外，从知万姓望恩来。匪邻跸路何殊别，布泽还思遍八垓。
命直隶总督方观承疏浚安国河诗以纪事
作者：弘历
朝代：清
体裁：古风

州北白杨岭，是为濡水源。又名安国河，遒县志所传。旧曾引其流，直与北易连。旁可资灌溉，润济万顷田。岁久沟堰废，入沙渗以乾。惜哉自然利，乃致虚弃捐。大吏重农务，备悉腾章言。凡事在人为，是宜急勉旃。堰以遏泛滥，沟以疏行川。帑项非所靳，艰食谋民天。行看畎浍通，万姓歌逢年。
命筑高邮城外石堤诗示董事诸臣
作者：弘历
朝代：清
体裁：古风

河水日以高，河堤日以起。漾舟度高邮，城庐见堤底。无计使之与堤平，生灵所系惊心视。前度淮城命砌石，兹审缓急略可恃。无已下策仍用之，縻帑固非所惜已。愧我犹无疏瀹能，责人尽职斯非理。巩固崇墉保障资，费期实用而已矣。
命策楞刘统勋详勘下河灾恤事据奏较乾隆七年水灾为轻既用稍慰并诗言志
作者：弘历
朝代：清
体裁：七言绝句

下河闻逊七年灾，南望中心少慰哉。既慰翻因生怵惕，得毋讳饰自兹开。
命缓征直�南三府及河间府属之州县钱粮诗以志事
作者：弘历
朝代：清
体裁：七言律诗

廑怀豫省旱灾成，絜矩迤南接界并。更念河间缺雨泽，普令各属缓春征。惟祈吉澍田耕起，并出仓粮市价平。咨尔有司勤体恤，莫教沟壑转吾氓。
命缓征直�山东各州县新旧各项银粮诗以志事
作者：弘历
朝代：清
体裁：古风

燕南及齐北，春雨均称艰。与其救临时，莫如预筹先。况当春起征，小民纳赋难。昨命直督臣，应思接济端。奏谓当缓征，即速丝纶颁。一百七州县，新旧征胥宽。因忆齐北郡，驰询何未言。五十一州县，缓征恩乞单。其例视畿南，庶免闾阎叹。甘膏及时霈，或弗误大田。辗转心弗宁，虔悚吁昊天。
命缓徵安徽庐州凤阳颍州等府十六州县旧欠诗以志事
作者：弘历
朝代：清
体裁：七言律诗

各省昨秋被灾鲜，加恩旨少沐恩稠。新正合再丝纶沛，安歙重廑十六州。本岁幸完租赋正，历年奈欠旧新留。都教缓至西成后，元气吾民庶暂休。
命缓徵山东历年积欠钱粮诗以志事
作者：弘历
朝代：清
体裁：五言律诗

山左频年歉，昨逢薄穫秋。而仍冬雪短，难望宿麰收。祇可正供纳，那能积欠酬。缓徵分次第，疾苦正盈眸。
命缓徵山东缺雨九州县新旧钱粮诗以志事
作者：弘历
朝代：清
体裁：古风

东省去年歉，春雨复未均。沾者麦望收，大田亦间畇。其未优沾者，束手伤农人。赈贷虽屡加，民艰廑时询。嗟哉九州县，开徵正及辰。遂允抚臣奏，速与颁恩纶。新旧胥缓徵，追呼免扰频。仍为祈甘膏，普被苏吾民。
命缓徵山东缺雨各府属州县钱粮诗以志事
作者：弘历
朝代：清
体裁：古风

麦以接青黄，麦歉民必饥。山左春夏间，缺雨廑忧思。麦歉则已定，秋禾待种迟。嗟哉艰食民，开徵正值期。六府属州县，新旧虽不齐。一例与缓征，闾阎救燃眉。安心勤晚田，亟吁甘霖施。
命缓徵川省过兵各州县明年钱粮诗以志事
作者：弘历
朝代：清
体裁：七言律诗

缓徵去岁逮今年，布泽新正无可蠲。赋税预教宽乙未，兵戈速愿洗金川。王师讨逆不得已，民莫思艰为计全。一体夷租并加惠，载咨方伯善勤宣。
命缓徵川省过兵各州县钱粮诗以志事
作者：弘历
朝代：清
体裁：七言律诗

小金事蒇讨金川，不发难容矢在弦。彼有谋深宁可置，我当功倍未宜捐。虽云挽输都无累，亦念勤劳觉可怜。一岁正供均缓纳，为民计久爱民先。
命缓徵浙江去岁被旱州县诗以志事
作者：弘历
朝代：清
体裁：古风

浙虽一省分东西，去岁迤东颇报稔。迤西数府近歙徽，城门殃及逢旱审。灾虽弗重民食贵，缓徵借种宁可寝。亦欲实惠被饥民，申命有司其勤恁。
命缓徵浙江本年正供诗以纪事
作者：弘历
朝代：清
体裁：古风

越角连吴根，被灾大都似。吴吏陈备悉，越牧或讳饰。所以蠲赈惠，遂因异倍蓰。徐察知其然，补救原同视。兹闻蚕麦歉，益切饥溺已。蠲租及截漕，次第施行矣。缓徵逮本年，例外苏疮痏。絜矩有常经，念此宁忘彼。申命诏吴中，民瘼虚心揣。其有灾重区，于越恩一体。致和已愧之，拯灾可更委。颙望九秋登，元气复闾里。
命缓徵陕西湖广等省过兵各州县钱粮诗以志事
作者：弘历
朝代：清
体裁：古风

一省偶兴兵，邻省率波及。因悟佳兵非，其奈狂番习。用缘不得已，惟图速宁辑。始原听蛮触，终乃类姑息。当大示惩创，雄师齐众力。陕甘多劲旅，滇黔惯批拉。湖南况接蜀，近山善攀陟。简精各用长，督以旗勇集。小金已全定，金川犹窜贼。扫穴虽可必，未能期顷刻。言念过师处，允宜沛恩泽。缓徵以次第，闾阎恩遍给。夙鄙问惠心，祗觉抱惭德。
命老盐仓上下相地仍建石塘诗以志事
作者：弘历
朝代：清
体裁：古风

壬午视海塘，长言曾志事。尔时虽北坍，塘外尚沙地。未若此时甚，水竟塘根至。老盐仓一带，惟赖柴塘峙。向亦经亲临，下桩目所视。沙散弗齧桩，条石艰鳞砌。移内又弗可，遂罢石塘议。兹来细周阅，未可前言必。柴塘四千丈，岂尽活沙寄。不无受桩处，石塘终可恃。申命重相勘，莫虑国帑费。庶几永安澜，为民吁天庇。
命董邦达仿李唐寒谷先春图叠旧题唐岱孙祜画韵
作者：弘历
朝代：清
体裁：古风

不登山则已，登山当振衣。太华不求仙则已，求仙当叱龙饰驾。从来艺圃有渊源，王杜风流溯鲍谢。词臣家法夙擅长，背临爰命花砖暇。试比岱祜所合作，孔氏之徒羞五伯。纵教李唐重渲染，生动未遽能凌架。妙哉结搆本天成，无须借助资侯亚。我昔题诗亦偶然，渐入佳境如食蔗。閒花落水文自成，春蚕作茧寻无罅。自合烟云为供养，何虞溪壑非亲娅。素壁高张满意寒，谷神精气全输泻。石磴盘盘小阁幽，文筵雅会兮茶罢。相于责有课虚无，砚田净土堪耕稼。鹤閒矫矫立雪坡，梅香馥馥来风榭。设求牝牡骊黄间，纷争绘苑声应嗄。繄余好古非好物，六法静对生清讶。安得是人与共游，因之可识羲皇化。虽然刻鹄亦如鹜，要识陆来张减价。吁嗟乎今古何曾异冬夏，古风原在读书人，日月西行河东下。
命董邦达图嵩山华盖峰再叠前韵
作者：弘历
朝代：清
体裁：古风

周禆瀛海逞辩谈，强分疆界朔与南。运诸掌上默以参，何须遍历扬斿縿。其间民物戚及忺，用怀康乂时筹探。省方讵惟赏川岩，曰有深义于中函。鼓舌底虑浮议添，秩祀岳庙瞻遥岚。华盖左右飞兴耽，竟不能登我实惭。山灵云物意趣恬，投我无报其奚堪。仄径追攀未觉巉，造极下视殊仙凡。空谷有声应速咸，刚柔合德均宽严。大矣时义称少男，荡胸决眦供吟拈。无所假藉群峰尖，天中众美已毕含。百五十里敞神襟，虚牝澒洞气长谽。广生博大穹窿䆱，飞泉漱石玲珑嵌。几曾点缀资精蓝，道之犹觉齿颊馣。应枚小试霜毫兼，亦云其可力已覃。譬之言佛必瞿昙，是理易喻非奇险。孰抉窔奥开幽潜，如恒河中投升盐。尔达素工为云岩，定当技痒落笔酣。松窗月影寒毵毵，静观绝艺谁方骖。使我兴在驱骊驔，曰某层峰曰某嵁。一一聚米同亲瞻，陈迹俯仰频怀觇，快哉长韵赓其三。
命董邦达图葛洪山因题句·其一
作者：弘历
朝代：清
体裁：七言绝句

若澄粉本忘携来，马上看山实壮哉。过未现三齐置却，会心生面试重开。
命董邦达图葛洪山因题句·其二
作者：弘历
朝代：清
体裁：七言绝句

稚川仙迹本无定，志乘何须辨假真。却笑个中誇老手，翻成居上后来人。
命董邦达图途间雪景檃括大意示之因再叠禁体诗韵
作者：弘历
朝代：清
体裁：古风

艺圃曾闻轻楮叶，营邱夙擅能图雪。设如白战遇欧苏，错手无从堪笑绝。昨从清苑返行旌，范阳古道循曲折。云羃朔天渐低黯，烟冻僧寮乍升灭。吟诗未觉冰砚寒，行围却喜饥鹰掣。筛筛著体化如幻，绥绥压帽繁于缬。从来此景我所耽，兴豪拟问谁遗屑。却惭未透即离禅，还应为谱风花瞥。耳□目视本一例，约略林岚为指说。画成传示同事看，从教宵寐衾铺铁。
命蒋溥汪由敦董邦达修盘山新志即令入山游访既毕事诗以示之
作者：弘历
朝代：清
体裁：七言绝句

亲切名山全体图，旧乘捡挍正乖诬。名贤胜迹思传志，其不传能志取无。
命蠲湖南湖北二省来岁应徵正供钱粮诗以志事
作者：弘历
朝代：清
体裁：古风

乙卯黔楚苗之叛，藉口其田民占彼。湖北邪教觇军征，趁内地虚骚动起。二督率兵征南苗，屡建功难数偻指。特以境险雨雪多，近甫临深袭穴蚁。贼穷窜匿各逃生，罪首已获解来矣。惟剩次渠石柳邓，想成擒捷途中抵。湖北督抚各攻一，弹丸恃阻延喘诡。襄阳邪教群应之，乃伺兵单扰田里。爰命将臣董正师，明张挞伐靖邪鄙。襄阳杂种駾喙奔，获魁指日盼音喜。所欣乡勇及良民，助官诛逆堪嘉美。但被烧抢亦已多，实深怜恤廑无已。蒇功近矣合奖良，明岁正供蠲降旨。庶几元气复闾阎，教化未臻惭愧已。
命蠲缓福建各府州县钱粮诗以志事
作者：弘历
朝代：清
体裁：七言律诗

妖寇猖狂煽海滨，师征经路自于闽。虽居近远地殊格，合视重轻恩被均。固是军储发国帑，岂无里役累贫民。缓徵蠲赋命畺吏，屡沛泽犹廑苦辛。
命行乡饮酒礼诗以纪事
作者：弘历
朝代：清
体裁：七言律诗

千叟昨年宴禁中，情孰养老扩而充。敕行京兆乡饮酒，义鬯熙朝首善风。佳政宁容廿年阙，宾筵适举上元融。补笙诗并注宫徵，入雅心期引俚同。
命裘曰脩踏勘直隶积水疏浚事宜诗示梗概得三十韵
作者：弘历
朝代：清
体裁：古风

水由地中行，南北势殊异。南土勤沟洫，鲜害而多利。北方尽平衍，利少害常致。率旱涝偶逢，畎浍总弃置。比年夏秋涝，乃见洪波积。蒿目乏良方，屡命疏消试。覆称海不受，是诚无别计。嗟嗟我灾黎，视尔频受沴。相与待天时，益用增惭愧。发帑与截漕，十求一二济。廉知天津坝，泄潦实迟滞。重臣令驰往，惰吏亟抵罪。�宣入海河，涸壤已耕暨。文大釜底形，难较津南倍。即今此愁旱，而彼仍望霁。然尽一分力，庶获一分惠。绣衣分督浚，渐有可耕势。此均治标策，未为探本义。豫省及上江，往年祲每逮。梦麟与汝脩，承旨克奏绩。驰驿召来京，斯实为民惎。投艰非夺情，宁宜顾浮议。轻车汝其囊，宣房汝其毖。集思见毋执，周视劳毋避。委输必源寻，下酾求高自。功要在人为，守株兔安企。孰急宜先图，孰缓宜后治。孰壅宜剔鬟，孰泽宜让弃。代赈防中饱，举事怀抑埴。勉汝永逸谋，副予勤求意。
命议叙萨载李奉翰兰第锡何裕城明兴等诗以志事
作者：弘历
朝代：清
体裁：古风

辛丑河北决，踊惧为运患。幸而沙渐停，清水三湖漫。微湖居下游，洪流实浩汗。堤堰那能禦，与运连成片。癸卯河复故，疏剔督筹办。所幸去路多，消迅施工便。济宁至黄林，两岸工分段。堤埝及闸坝，次第胥修建。和雇弗惜帑，代赈功倍半。何期一年中，运道复旧观。御舟兹经过，如昔牵长纤。不惟利漕艘，行旅普称便。勤哉大小吏，优叙酬劬倦。惭无安晏策，遑惜筹宵旰。一劳尽我心，永逸祈天眷。
命议谥前明靖难殉节诸臣诗以志事
作者：弘历
朝代：清
体裁：七言排律

项羽坑降本秦卒，黄巢纵杀乃唐人。岂如永乐诛戮者，都是孝陵培养臣。瓜蔓牵连何惨酷，松凋节烈总忠纯。方齐谋拙斯宜恕，景铁心贞实绝伦。潜德幽光赖褒阐，成仁取义忍沉沦。勒章七字聊表旧，惇史干秋阅重新。
命谢墉往阅洪湖清口水势伊具摺称误请罪宽之并志是什
作者：弘历
朝代：清
体裁：古风

谢墉视学回，因问洪湖势。乃称湖如盘，不能纳水至。前岁浅则诚，去岁潦已溃。岂其冬三月，旋涸湖重匮。每接河臣章，从未言此事。或者为欺饰，不可颟顸置。因即命墉往，共河臣亲视。兹据墉奏言，源委穷次第。湖深诚如前，清口流畅遂。禦黄既有力，运河亦无弊。自知耳食讹，详陈并请罪。既已悉河工，原可宽吏议。听观审政源，明断存心地。
命赏给昨岁山东被灾四县籽种牛具银诗以志事
作者：弘历
朝代：清
体裁：七言律诗

齐东昨岁纵偏灾，岂乏穷民望幸来。春借虽然成例与，秋偿依旧受追催。普教赐值资耕作，俾得及时辟草莱。更或未经闻见者，畴咨施泽以斯推。
命邹一桂为设色古干梅辄叠前韵
作者：弘历
朝代：清
体裁：古风

绘事设色久不为，祗以节末非根底。结习其如未尽忘，时复淡墨写生蕊。盆中古干识春工，不作寻常百珠累。暗香疏朵五六丁，叫绝梅花赖有此。常见南极老人图，鲐背睟面如童子。我会其意不能工，北门学士其咨尔。粉本略具试设色，发墨更喜宣德纸。西清渲染不多时，已为华光传妙理。富丽何须百首诗，诡奇似阅千年史。桃夭杏艳诚彼哉，汉柏唐槐视此矣。歌成大笑谓小山，无乃尔为太相似。
命邹一桂图洋菊成题句洋菊近年始出各种不一其大有径周尺者不见于古故令一桂图而谱之
作者：弘历
朝代：清
体裁：五言排律

本是东篱种，谁教冒海西。蓻林阙形肖，卉谱漏名题。聊亦与其洁，宁当漫莫稽。傲霜金碗丽，裛露玉盘低。讵谓出蓝也，由来一凤兮。小山神晤处，招隐调原齐。
命金廷标模李公麟五马图法画爱乌罕四骏因叠前韵作歌
作者：弘历
朝代：清
体裁：古风

元祐颇亦讫声教，于阗董毡达狄鞮。左骐骥院育良驷，凤头锦膊名堪稽。以此公麟留妙迹，不胫乃入西清西。徒观传神及画骨，讵珍金躞与玉题。兹者致贡爱乌罕，昂藏有过无不齐。泰西绘具别传法，没骨曾命写袅蹄。著色精细入毫末，宛然四骏腾沙堤。似则似矣逊古格，盛事可使方前低。廷标南人善南笔，模旧令貌锐耳批。骢骝騋骏各曲肖，卓立意已超云霓。副以于思服本色，执靮按队牵駃騠。以郎之似合李格，爰成绝艺称全提。匪说攸闻垂往训，万类一理终无睽。长歌惭匪工部健，徒怀往作吟苏徯。
命颁布四库全书时许愿读中秘者抄录毋靳诗以志事
作者：弘历
朝代：清
体裁：七言律诗

发帑增钞书四库，更非捷径为崇儒。拟公寒士广闻检，预禁守臣严护符。褒博三仓实富矣，精英二酉任观乎。欲期寰宇敷文教，济济明廷治赞吾。
命驾恭问皇太后安遂驻御园之作
作者：弘历
朝代：清
体裁：七言律诗

承欢养志奉林园，抚岁行时返禁垣。却已周旬疏定省，遂教清晓命舆轩。适看冬令景逾洁，且喜仙壶气尚温。退即苑宫成小驻，明窗书史静堪论。
咀华室
作者：弘历
朝代：清
体裁：七言绝句

十笏居然容膝宽，古香日夕共盘桓。咀华设问循名义，吾亦因之欲识韩。
和声署
作者：弘历
朝代：清
体裁：古风

和声署，异神乐。神乐太常司，郊庙登歌奏笙籥。音节略误其礼存，未似唐制立部所退人。命工改正旋合度，不以他用用飨神。和声署，礼部司。太和三大节，万国衣冠时。署中饩廪有人支，陛上埙篪乏人吹。乃取市贩鼓吹儿，以调宫徵充工师。欲望兽舞凤来仪，诚哉有如居易乐府诗。内庭承值虽优孟，命习宫县归以正。古人击尔泗滨石，今人弃尔华原磬。和声署，今即古。文武之政在方策，其人存则其政举。何能海上唤师襄，戛击鸣球列朝序。君不见小学废，乐徒云。借问和声署，安得衣冠伦。怀哉箫韶九成不得闻。
和李峤杂咏诗百二十首韵 其一 日
作者：弘历
朝代：清
体裁：五言律诗

嵎夷常发曜，建木乃栖枝。万古明恒继，十天光镇披。谁倾丹藿仰，我惜白驹驰。惟是无私照，乾乾奉若曦。
和李峤杂咏诗百二十首韵 其一百 橘
作者：弘历
朝代：清
体裁：五言律诗

淮海贡维锡，华林珍岂繁。诡传晏婴对，信寄洞庭言。霜里朱丸缀，风前绿叶翻。惠连将作赋，嘉树正当园。
和李峤杂咏诗百二十首韵 其一百一 凤
作者：弘历
朝代：清
体裁：五言律诗

轩帝衔图凤，虞廷仪乐凰。九雏符上瑞，六德焕鸿章。翙翙麟洲侧，雍雍梧树阳。何当汉宣代，史纪屡来翔。
和李峤杂咏诗百二十首韵 其一百七 莺
作者：弘历
朝代：清
体裁：五言律诗

金衣织雨红，色色复空空。解作变喧调，偏能疗妒风。音流柳堤外，肠断竹笼中。仲若双柑听，端由理趣通。
和李峤杂咏诗百二十首韵 其一百三 乌
作者：弘历
朝代：清
体裁：五言律诗

流火天王瑞，巢门孝子寒。雨占惟两翼，日御每三竿。画壁荥阳中，成操义庆弹。空传曹孟德，绕树未能安。
和李峤杂咏诗百二十首韵 其一百九 燕
作者：弘历
朝代：清
体裁：五言律诗

简狄吞元水，意而上碧空。不分梨树雪，斜掠杏花风。处户身依近，窥帘意在中。神芝如得食，正一谒仙宫。
和李峤杂咏诗百二十首韵 其一百二 鹤
作者：弘历
朝代：清
体裁：五言律诗

㿥㿥复翩翩，江楼渺若烟。远师悟立地，丁令识当年。岂慕华车上，偏宜竹院前。缑山明月夜，笙韵落寥天。
和李峤杂咏诗百二十首韵 其一百二十 兔
作者：弘历
朝代：清
体裁：五言律诗

�药月栖久，隐形世见稀。走冈目成孕，超汉背能飞。得理忘蹄妙，因时养魄辉。摛文传露布，万里远宣威。
和李峤杂咏诗百二十首韵 其一百五 雁
作者：弘历
朝代：清
体裁：五言律诗

往来南北方，知候号随阳。汀畔芦花影，天边人字行。沙洲迹印月，龙塞信传霜。若问安身处，潇湘云水乡。
和李峤杂咏诗百二十首韵 其一百八 雉
作者：弘历
朝代：清
体裁：五言律诗

潘赋作金声，班诗纪郅平。庙廷升鼎瑞，郊野应钟鸣。夏翟依时贡，蜃楼待化成。鲁恭多异政，企想系予情。
和李峤杂咏诗百二十首韵 其一百六 凫
作者：弘历
朝代：清
体裁：五言律诗

侣浴萍茵上，群嬉蕖沼隈。鸡争宁可匹，鹤续亦堪哀。裁锦浮沉动，在沙福禄来。萧王能抚士，欢藻一声雷。
和李峤杂咏诗百二十首韵 其一百十 雀
作者：弘历
朝代：清
体裁：五言律诗

巢常安画梠，飞不离雕梁。饶有依人智，那无梦客祥。双行书案上，率啄粟场傍。塞外曾稀见，屋成结队翔。
和李峤杂咏诗百二十首韵 其一百十一 龙
作者：弘历
朝代：清
体裁：五言律诗

池濯号成都，箨抽亦拟雏。双蟠扶夏辇，五采负虞图。致雨润千里，簇云分太湖。霈恩声应捷，牲帛以时趋。
和李峤杂咏诗百二十首韵 其一百十七 熊
作者：弘历
朝代：清
体裁：五言律诗

尘开浊水面，鱼舍大烹前。郑相聘邻日，周王誓众年。穴中常蛰伏，树上可盘旋。啼向杜工部，悠然乐涧泉。
和李峤杂咏诗百二十首韵 其一百十三 象
作者：弘历
朝代：清
体裁：五言律诗

瑶光星散后，林邑贡陈初。教弼皋陶法，币轻子产书。驮经至西域，入队舞吴墟。如是三般渡，我闻何所居。
和李峤杂咏诗百二十首韵 其一百十九 羊
作者：弘历
朝代：清
体裁：五言律诗

童子荷箠后，仙人刻木材。楚中衔谷至，洛下啖珠来。考牧先型复，委蛇雅化开。草芳赖妆点，庄在午桥隈。
和李峤杂咏诗百二十首韵 其一百十二 麟
作者：弘历
朝代：清
体裁：五言律诗

周南雅化开，汉武幸雍回。信是不群品，岂伊可系才。沛邦曾吐卷，秘省早传台。笔削春秋罢，西郊越若来。
和李峤杂咏诗百二十首韵 其一百十五 牛
作者：弘历
朝代：清
体裁：五言律诗

黄钟鸣满脰，多稼讵言功。丙吉燮调里，郭舒雅量中。端知剑堪卖，不与马同风。葛乐穆然古，巢言作者通。
和李峤杂咏诗百二十首韵 其一百十八 鹿
作者：弘历
朝代：清
体裁：五言律诗

甡甡常在泽，濯濯亦游畿。写貌偏宜画，徵名屡见诗。汉皇刻牌日，国士鼓琴时。李渤结庐处，紫阳早豫期。
和李峤杂咏诗百二十首韵 其一百十六 豹
作者：弘历
朝代：清
体裁：五言律诗

观象易成周，如飞比壮猷。楚辞曾作御，管子善持筹。符兆孙家猎，献歌韩国侯。舂山常隐雾，妙理契明幽。
和李峤杂咏诗百二十首韵 其一百十四 马
作者：弘历
朝代：清
体裁：五言律诗

千里径循东，由来龙种骢。蹄轻从逐电，意逸每嘶风。牝牡骊黄外，诗书礼乐中。无邪还著训，坰野颂僖公。
和李峤杂咏诗百二十首韵 其一百四 鹊
作者：弘历
朝代：清
体裁：五言律诗

神女造桥去，公输削竹飞。濡鱼波里化，条翮世间稀。奇著侍臣卜，祥徵旅客归。啄槐灵气结，蕴玉拟山辉。
和李峤杂咏诗百二十首韵 其七 露
作者：弘历
朝代：清
体裁：五言律诗

三霄呈异瑞，九畹缀新丛。龟饮金茎外，蝉鸣玉树中。醴甘丹桂晓，珠落碧荷风。闻说丹邱瓮，犹存唐帝宫。
和李峤杂咏诗百二十首韵 其七十 车
作者：弘历
朝代：清
体裁：五言律诗

山瑞作乘根，迎侯驾在门。策牛将相入，蒙虎蔡陈奔。仙客鸾扶靷，卫公鹤御轩。轮辕戒虚饰，周子著名言。
和李峤杂咏诗百二十首韵 其七十一 床
作者：弘历
朝代：清
体裁：五言律诗

太尉选东床，独称坦腹王。仙人华玉镂，神女郁金装。竹簟含风冷，蕙帱拂雾香。中宗虽下礼，导也信谦光。
和李峤杂咏诗百二十首韵 其七十七 鉴
作者：弘历
朝代：清
体裁：五言律诗

庾信拭轻埃，温生玉作台。一枚燎岂得，百里照呈来。执半鹊飞去，藏双鲤剖开。文皇举三喻，独惜魏徵才。
和李峤杂咏诗百二十首韵 其七十三 帷
作者：弘历
朝代：清
体裁：五言律诗

董子不窥舍，陶潜或命车。松梢延月入，竹里为风舒。兰室接谈后，华林张乐初。欲知文治要，讲殿绎经书。
和李峤杂咏诗百二十首韵 其七十九 烛
作者：弘历
朝代：清
体裁：五言律诗

火传不尽旧，花卷每迎新。绩学绛帷夕，朝天紫陌晨。秉来游绮墅，照处醉华茵。师旷称明昧，诚哉善喻人。
和李峤杂咏诗百二十首韵 其七十二 席
作者：弘历
朝代：清
体裁：五言律诗

彭祖陪宣帝，晏婴对景公。铭端心惕夕，坐治德同风。得句谢阳夏，解经戴侍中。求贤每因侧，切切凛深宫。
和李峤杂咏诗百二十首韵 其七十五 屏
作者：弘历
朝代：清
体裁：五言律诗

似疏还实密，展去可收回。随意季龙制，传神孔雀开。有朝昔向立，无逸近书来。廿五清新咏，穆如开府才。
和李峤杂咏诗百二十首韵 其七十八 扇
作者：弘历
朝代：清
体裁：五言律诗

逸少擅书名，元规转被轻。应门辞世迹，画水断江声。讵足珍双翅，还因忆五明。媫妤辞辇后，永巷独含情。
和李峤杂咏诗百二十首韵 其七十六 被
作者：弘历
朝代：清
体裁：五言律诗

文锦薰兰省，青绫艳玉堂。小星抱三五，女弟遗鸳鸯。当效授寒惠，奚求斜覆长。魏舒持径出，清论信称芳。
和李峤杂咏诗百二十首韵 其七十四 帘
作者：弘历
朝代：清
体裁：五言律诗

望处目疑水，垂来意满秋。碧珠文绣额，银蒜曲琼钩。暮雨西山卷，朝霞东户浮。君平开卦处，终日与天游。
和李峤杂咏诗百二十首韵 其三 星
作者：弘历
朝代：清
体裁：五言律诗

尧典授时古，泰西辨纪新。降娄还主鲁，鹑首亦当秦。谁应严陵客，还思传说臣。庶民从所好，慎矣譬辰人。
和李峤杂咏诗百二十首韵 其三十 史
作者：弘历
朝代：清
体裁：五言律诗

立自轩辕古，布来方册新。记从言动直，体贵质文彬。董笔曾诛赵，迁书善过秦。宫墙如吁俊，堪作六经臣。
和李峤杂咏诗百二十首韵 其三十一 诗
作者：弘历
朝代：清
体裁：五言律诗

借问诗何自，端由情性来。递看六朝变，谁障百川回。雅正方堪则，艰深岂是才。虞廷缅赓载，庶事咏康哉。
和李峤杂咏诗百二十首韵 其三十七 砚
作者：弘历
朝代：清
体裁：五言律诗

与史公从事，静为用永年。质珍突金玉，形定接方圆。典籍因垂后，谗邪无污前。便教磨縠理，一和巨山篇。
和李峤杂咏诗百二十首韵 其三十三 书
作者：弘历
朝代：清
体裁：五言律诗

鸾凤方翔翥，烟云共卷舒。八分沿变后，五合会通初。入妙衣无缝，藏锋刃有馀。公权陈谠谏，名下果非虚。
和李峤杂咏诗百二十首韵 其三十九 剑
作者：弘历
朝代：清
体裁：五言律诗

季札系而去，还从鲁国庭。周官纪迁地，雷氏善观星。华藻步光缛，寒芒飞景明。庄生真善喻，三等藉传名。
和李峤杂咏诗百二十首韵 其三十二 赋
作者：弘历
朝代：清
体裁：五言律诗

风雅递相变，铺扬体益平。相如上林苑，庾信楚人缨。所贵陶神理，奚称协律声。雕虫工篆刻，莫笑得俳名。
和李峤杂咏诗百二十首韵 其三十五 纸
作者：弘历
朝代：清
体裁：五言律诗

竹不便行施，�麻代简驰。尚卿神号炳，云母玉光披。纪实传今古，修辞赞礼仪。蜜香书释例，杜预有芳规。
和李峤杂咏诗百二十首韵 其三十八 墨
作者：弘历
朝代：清
体裁：五言律诗

罄壶应沥血，用砚欲凹心。淳漆称精绝，轻胶用意深。笔常与为入，茶每逊其沉。落纸云烟润，兰亭试背临。
和李峤杂咏诗百二十首韵 其三十六 笔
作者：弘历
朝代：清
体裁：五言律诗

重华方简上，毛颖管城隈。如玉三端避，生花五色开。嵇含刊竹去，逸少换鹅来。便殿呵牙管，谪仙果是才。
和李峤杂咏诗百二十首韵 其三十四 檄
作者：弘历
朝代：清
体裁：五言律诗

皦然宣尺二，师出贵先声。司马传巴郡，孔璋擅魏营。千言明电曜，万里顺风行。立辨驻驰马，房乔早著名。
和李峤杂咏诗百二十首韵 其九 雨
作者：弘历
朝代：清
体裁：五言律诗

作解山川出，其濛壬子来。社公知节至，枹朴润兵回。点入池纹合，丝牵风势开。甫田一犁足，额手祝时哉。
和李峤杂咏诗百二十首韵 其九十 瓜
作者：弘历
朝代：清
体裁：五言律诗

邱仲蜜为滓，安期枣似瓜。三离华翠瓣，二蒂共黄花。暑却雕盘洁，仙称空洞嘉。祥符徵卜世，绵瓞万年赊。
和李峤杂咏诗百二十首韵 其九十一 松
作者：弘历
朝代：清
体裁：五言律诗

洪迈茅山侧，君谟闽路陲。籁真无比籁，枝信后凋枝。霭霭贞蕤发，童童秀叶披。遗尧尧不服，岂是未曾知。
和李峤杂咏诗百二十首韵 其九十七 李
作者：弘历
朝代：清
体裁：五言律诗

含晖临绮埒，发綵及芳辰。与月色无别，因风影似新。百枚紫阳戏，各种上林春。慎矣整冠者，鄙哉钻核人。
和李峤杂咏诗百二十首韵 其九十三 槐
作者：弘历
朝代：清
体裁：五言律诗

拂殿连天荫，易榆特地栽。三公卜庭下，一柱茂城隈。瘿结郎中识，花黄举子来。仲文神往处，兔目发恢台。
和李峤杂咏诗百二十首韵 其九十九 梅
作者：弘历
朝代：清
体裁：五言律诗

写照擅华光，先春冠众芳。素含月里色，冷吐雪中香。已和商王鼎，还胜禹庙梁。设如林下遇，何异饮琼浆。
和李峤杂咏诗百二十首韵 其九十二 桂
作者：弘历
朝代：清
体裁：五言律诗

连蜷中岳表，寂寞小山幽。有树皆称月，无人不识秋。膏然燧林烛，木作岱舆舟。董谒升坛后，曾看王母留。
和李峤杂咏诗百二十首韵 其九十五 桐
作者：弘历
朝代：清
体裁：五言律诗

龙门耸碧岑，百尺上连林。青子垂琼实，孙枝郁翠阴。翔鸾知月巧，鸣凤写云深。藉问淮南弩，奚如溪北琴。
和李峤杂咏诗百二十首韵 其九十八 梨
作者：弘历
朝代：清
体裁：五言律诗

卉擅常山侧，品珍钜野中。花开疑雪瑞，果熟拟年丰。具茨一株树，欧阳千叶红。哀家若蒸食，几不笑桓公。
和李峤杂咏诗百二十首韵 其九十六 桃
作者：弘历
朝代：清
体裁：五言律诗

结实龙邱表，盘根度索傍。琼瑶酬厚贶，歌舞换新妆。耐可烘春艳，偏能销恨长。七枚留著核，痴煞汉家王。
和李峤杂咏诗百二十首韵 其九十四 柳
作者：弘历
朝代：清
体裁：五言律诗

春气袅氤氲，春烟罥碧氛。池塘丝带雨，台馆画横云。逐浪吟贞观，垂阴赋简文。凝妆翠楼者，蓦地忆夫君。
和李峤杂咏诗百二十首韵 其二 月
作者：弘历
朝代：清
体裁：五言律诗

示冲朏魄际，警阙朒脁时。东壁常悬镜，西潢祗学眉。入闻陆君牖，鉴得阮生帷。寄语宵衣者，应惩长夜嬉。
和李峤杂咏诗百二十首韵 其二十 洛
作者：弘历
朝代：清
体裁：五言律诗

尧坛图见古，周邑食维新。激水德阳殿，成桥熊耳津。玉鸡诞汉祖，綵凤接仙人。曾忆香山顶，观澜六辔臻。
和李峤杂咏诗百二十首韵 其二十一 城
作者：弘历
朝代：清
体裁：五言律诗

千里据仙境，四墉环国都。象天陈保障，择地巩闉隅。政惠曾游鹿，术灵还起乌。乘陴守温郡，功著寇雍奴。
和李峤杂咏诗百二十首韵 其二十七 楼
作者：弘历
朝代：清
体裁：五言律诗

层构千云表，飞甍出堞隈。候神期羡至，望气斗牛开。拂席春风落，捲帘暮雨来。风流传八咏，都说建昌才。
和李峤杂咏诗百二十首韵 其二十三 市
作者：弘历
朝代：清
体裁：五言律诗

闻道新丰巷，识家不用寻。郑门譬如水，陈氏诡能琴。交易为中日，相成立夕阴。齐人平旦往，可以攫兼金。
和李峤杂咏诗百二十首韵 其二十九 经
作者：弘历
朝代：清
体裁：五言律诗

尼父删修后，洪源万古明。鄙称陈迹在，法著素王成。漫笑边生笥，还轻韦氏籯。所希鸿教焕，棫朴育贤英。
和李峤杂咏诗百二十首韵 其二十二 门
作者：弘历
朝代：清
体裁：五言律诗

阊阖崇墉表，清明华阙隈。金鱼司夜谨，丹凤向晨开。扫轨高人隐，种瓜仙客来。何如虞舜辟，宾穆致贤才。
和李峤杂咏诗百二十首韵 其二十五 宅
作者：弘历
朝代：清
体裁：五言律诗

西蜀曾馀迹，南山亦有庐。可悬高士榻，不碍楚人车。种竹王猷惯，诛茅宋玉初。犹传龙望野，太尉有藏书。
和李峤杂咏诗百二十首韵 其二十八 桥
作者：弘历
朝代：清
体裁：五言律诗

杜牧月中咏，相如车上归。忠曾伏豫让，勇或断张飞。刺处苍蛟巨，得来玉杵辉。尾生还抱柱，终以信为依。
和李峤杂咏诗百二十首韵 其二十六 池
作者：弘历
朝代：清
体裁：五言律诗

鹤鸣魏王馆，鹅玩右军家。柳罥青春霭，荷铺朱夏霞。漪澜文鹢动，蘸影石鲸斜。高咏昭明句，忘情山水赊。
和李峤杂咏诗百二十首韵 其二十四 井
作者：弘历
朝代：清
体裁：五言律诗

自穿育炎帝，谋盖出都君。妙取八家象，能生五色云。华林春日缋，灵石夏风薰。可用王明汲，玩辞思易文。
和李峤杂咏诗百二十首韵 其五 云
作者：弘历
朝代：清
体裁：五言律诗

空闻王母辇，讵数楚王台。出岫无心去，为霖有意来。卷舒常薄汉，沮洳不飞埃。肤寸曾占础，当春望几回。
和李峤杂咏诗百二十首韵 其五十 瑟
作者：弘历
朝代：清
体裁：五言律诗

东坡传四字，商隐藉知名。胶柱真嗤谬，繁弦且漫惊。数峰青句逸，百宝错装并。赵女丛台上，春风不尽情。
和李峤杂咏诗百二十首韵 其五十一 琵琶
作者：弘历
朝代：清
体裁：五言律诗

明君慰远思，马上感多端。凤翼还双并，鹍弦以四安。阮家拨犹妙，韦氏画堪观。司马青衫湿，江边莫再弹。
和李峤杂咏诗百二十首韵 其五十七 歌
作者：弘历
朝代：清
体裁：五言律诗

永言姚帝陛，发德碣瀛滨。荆姥曾传谷，虞公早动尘。戚欣惟志寄，宛转以时新。岂有卿云望，惟怀赓载臣。
和李峤杂咏诗百二十首韵 其五十三 钟
作者：弘历
朝代：清
体裁：五言律诗

于论惟共鼓，以间早传笙。出入告斯度，疾舒辨厥声。八能常纵击，百里可闻鸣。窈窕霜朝听，诗成韵亦清。
和李峤杂咏诗百二十首韵 其五十九 珠
作者：弘历
朝代：清
体裁：五言律诗

金阙北荒里，鲛宫南海隈。纬萧河上返，卖椟楚人回。宝质无胫走，灵光入夜来。试思市沙漠，岂似委瑶台。
和李峤杂咏诗百二十首韵 其五十二 筝
作者：弘历
朝代：清
体裁：五言律诗

秦声传雅制，巧思阿谁开。四序升沉引，八风嬗代来。罗敷执高节，阮瑀擅清才。装柱何为称，惟应玉是哀。
和李峤杂咏诗百二十首韵 其五十五 笛
作者：弘历
朝代：清
体裁：五言律诗

吹作涤然声，昆溪质最清。畅神威凤听，感物水龙鸣。古调七星按，新诗四座惊。傍墙李谟擪，偷得曲中情。
和李峤杂咏诗百二十首韵 其五十八 舞
作者：弘历
朝代：清
体裁：五言律诗

仪娴传北里，度雅擅西城。雾袖回风暗，云翘映日明。总干知德意，秉翟著贤声。苗格七旬内，敷文系匪轻。
和李峤杂咏诗百二十首韵 其五十六 笙
作者：弘历
朝代：清
体裁：五言律诗

王乔伊洛表，墨翟郢襄隈。巢凤虽云美，离鸿亦可哀。安仁赋�簳，束晰补循陔。何必云和吹，云随王母来。
和李峤杂咏诗百二十首韵 其五十六 笙
作者：弘历
朝代：清

王乔伊洛表，墨翟郢襄隈。巢凤虽云美，离鸿亦可哀。安仁赋𠜺簳，束晰补循陔。何必云和吹，云随王母来。
和李峤杂咏诗百二十首韵 其五十四 箫
作者：弘历
朝代：清
体裁：五言律诗

虞帝仪凰器，周仙乘凤音。雅宜君子听，平得躁人心。蛇画添休笑，鸡垂聊复吟。子綦喻三籁，漫向管中寻。
和李峤杂咏诗百二十首韵 其八 雾
作者：弘历
朝代：清
体裁：五言律诗

乐广披兰省，栾巴还蜀城。虽云五里暗，不碍九天明。侵晓报晴散，著尘疑雨轻。�祅皆可卜，彼霿岂容情。
和李峤杂咏诗百二十首韵 其八十 酒
作者：弘历
朝代：清
体裁：五言律诗

秩秩会宾俦，言言共酢酬。兰英香气泛，竹叶露光浮。从事青州判，仙人梁市游。永怀恶旨训，底用羡糟邱。
和李峤杂咏诗百二十首韵 其八十一 兰
作者：弘历
朝代：清
体裁：五言律诗

楚畹试披寻，叶琼芽簇金。仕齐香竟体，返鲁乐操琴。春稧晋贤会，秋风汉武吟。不缘人莫服，芳散短墙阴。
和李峤杂咏诗百二十首韵 其八十七 荷
作者：弘历
朝代：清
体裁：五言律诗

亭亭彼泽陂，君子拟风规。徼露盘香泻，承曦盖影移。清芳竟幽屿，素彩散华池。如遇涉江采，还看向脸披。
和李峤杂咏诗百二十首韵 其八十三 竹
作者：弘历
朝代：清
体裁：五言律诗

千亩渭川濆，琅玕戛碧氛。溪称六逸隐，林会七贤文。月入檀栾影，风翻翡翠云。相如虽后至，也得见梁君。
和李峤杂咏诗百二十首韵 其八十九 菱
作者：弘历
朝代：清
体裁：五言律诗

桂棹沿回采，莲塘宛转通。折腰销暑气，熨齿散香风。冰飐灵池面，舟横太液中。劝民传渤海，也救一时穷。
和李峤杂咏诗百二十首韵 其八十二 菊
作者：弘历
朝代：清
体裁：五言律诗

最是禁秋质，偏于晚节开。傲霜宜插帽，饮露似擎杯。李适慈恩寺，陶潜彭泽隈。一般欣所遇，知己问谁来。
和李峤杂咏诗百二十首韵 其八十五 萱
作者：弘历
朝代：清
体裁：五言律诗

南花树北砌，东日照西丛。蠲忿幽芳吐，合欢瑞色笼。飘萧叶猗露，靃靡蕊含风。不解忧常切，休誇藻独雄。
和李峤杂咏诗百二十首韵 其八十八 萍
作者：弘历
朝代：清
体裁：五言律诗

纪异淮南子，摛文苏彦浮。风乘末而起，江有实斯流。供饲鹤常饱，为茵鸭喜游。飘摇托轻浪，来往触行舟。
和李峤杂咏诗百二十首韵 其八十六 茅
作者：弘历
朝代：清
体裁：五言律诗

周易阐羲日，齐桓问楚年。束华之子远，乘屋小阳前。捲得三重去，灌成五丈旋。方殷茹汇拔，讵为有丝捐。
和李峤杂咏诗百二十首韵 其八十四 藤
作者：弘历
朝代：清
体裁：五言律诗

野鹿通山货，鸣鸠巢井台。潭边霞照起，石上月光来。囊挂天台杖，帐围金谷杯。剡溪如欲试，透背几分开。
和李峤杂咏诗百二十首韵 其六 烟
作者：弘历
朝代：清
体裁：五言律诗

连云方蔚术，带谷乍霏微。爨灶升晨柱，薰炉换夕衣。星池香作雨，滕阁紫凝晖。嗟彼灰同出，倏兮沈与飞。
和李峤杂咏诗百二十首韵 其六十 玉
作者：弘历
朝代：清
体裁：五言律诗

出怀虽笑郑，利割亦传秦。未害投泥者，宁无抵鹊人。琼枝晁采焕，昌蕊瑞英新。不取登台返，宁王别有珍。
和李峤杂咏诗百二十首韵 其六十一 金
作者：弘历
朝代：清
体裁：五言律诗

吴季游齐野，鲁连全赵城。贤妻曾责义，孝子藉腾声。台自燕昭置，山当少昊鸣。隗生真善易，使者早知名。
和李峤杂咏诗百二十首韵 其六十七 素
作者：弘历
朝代：清
体裁：五言律诗

礼神臻茀禄，锦绣讵能妃。拟雪梁园赋，为云正旦飞。持缣宁待比，委箧有馀辉。一匹寒衣具，邻人可借机。
和李峤杂咏诗百二十首韵 其六十三 钱
作者：弘历
朝代：清
体裁：五言律诗

地官初铸币，取义似泉流。秋卉铺瑶砌，春榆点御沟。孔方称可笑，阿堵举应收。选一腾清誉，须从循吏求。
和李峤杂咏诗百二十首韵 其六十九 舟
作者：弘历
朝代：清
体裁：五言律诗

制自轩辕造，周流去复回。登仙李膺济，泛雪子猷开。虚触悠然去，刻求惑者来。孙卿谕载覆，信有过人材。
和李峤杂咏诗百二十首韵 其六十二 银
作者：弘历
朝代：清
体裁：五言律诗

为阙黄金间，横河碧落长。十年苏轼瓮，一夕赵璘床。品入荆扬贡，气腾委宛光。徒传山溢出，符瑞应殷王。
和李峤杂咏诗百二十首韵 其六十五 罗
作者：弘历
朝代：清
体裁：五言律诗

霜曳崔融洁，风跻宋玉清。荣门三代并，荐地九微明。蛱蝶团成簇，鸳鸯著处轻。香囊如赌得，可识谢公名。
和李峤杂咏诗百二十首韵 其六十八 布
作者：弘历
朝代：清
体裁：五言律诗

蜀都珍润黄，历国献周王。同贾帛相若，无迁幅贵方。荃香质夷岛，藤剥出蛮疆。光俭公孙诈，端因以德芳。
和李峤杂咏诗百二十首韵 其六十六 绫
作者：弘历
朝代：清
体裁：五言律诗

七夕随王母，义山警魏君。丛台花缀露，邺市鹤盘云。饼赐大官馔，衾宜翰苑文。镜光如试笔，结雾自氤氲。
和李峤杂咏诗百二十首韵 其六十四 锦
作者：弘历
朝代：清
体裁：五言律诗

秦川语如邈，蜀国制初陈。韩氏堂成日，石家谷艳春。害红伊古戒，竞巧逐时新。萋菲曾申刺，佥哉彼谮人。
和李峤杂咏诗百二十首韵 其十 雪
作者：弘历
朝代：清
体裁：五言律诗

天公为玉戏，剪琢出重霄。花是恒春蕊，时成不夜朝。融将兼雨润，轻漫逐风飘。洛渚形容别，陈王正返朝。
和李峤杂咏诗百二十首韵 其十一 山
作者：弘历
朝代：清
体裁：五言律诗

案衍横青野，嵚崎凌紫氛。谷为邹律黍，峰是夏时云。诗态仙人影，画情螺黛纹。荒唐笑封禅，七十二朝君。
和李峤杂咏诗百二十首韵 其十七 海
作者：弘历
朝代：清
体裁：五言律诗

世界依香水，朝宗映太微。乾坤万古润，日月两丸飞。水伯形疑幻，鲛人珠有辉。鸿澜观至再，记自大东归。
和李峤杂咏诗百二十首韵 其十三 原
作者：弘历
朝代：清
体裁：五言律诗

龙鳞常试望，膴膴辟何年。名将千军驻，高贤五柳眠。莒齐譬焦石，虞芮置閒田。复降公刘迹，今存大雅篇。
和李峤杂咏诗百二十首韵 其十九 河
作者：弘历
朝代：清
体裁：五言律诗

三门砥柱中，源远接云空。闻道金绳玺，奚称瓠子宫。百川秋水灌，九曲大瀛通。鬟剔洪流奠，巍乎神禹功。
和李峤杂咏诗百二十首韵 其十二 石
作者：弘历
朝代：清
体裁：五言律诗

落落堪称度，棱棱亦具威。叱羊山里化，为燕雨中飞。去国贞姬望，填溟精卫归。犹闻肃慎献，可试弩床机。
和李峤杂咏诗百二十首韵 其十五 田
作者：弘历
朝代：清
体裁：五言律诗

祈谷卜元日，常雩举见辰。雨思沾壤脉，雪祝积塍鳞。百亩公耕旧，十千岁取新。虔心愿多稼，尚自有饥贫。
和李峤杂咏诗百二十首韵 其十八 江
作者：弘历
朝代：清
体裁：五言律诗

渎首岷山导，潮灵地底回。二分崌崃始，九派楚襄开。受佩郑交去，投书殷羡来。词源倒三峡，独许景纯才。
和李峤杂咏诗百二十首韵 其十六 道
作者：弘历
朝代：清
体裁：五言律诗

梯山亦航海，定笮复存邛。同轨谁能异，踰关岂限重。佳人愁折柳，壮士气腾龙。莫作临岐泣，刀环会有逢。
和李峤杂咏诗百二十首韵 其十四 野
作者：弘历
朝代：清
体裁：五言律诗

载观星斗次，分域映璇空。甲乙裨瀛外，庚辛泰华通。樗犹蔽芾绿，花任浅深红。何事谌谋创，无能获国中。
和李峤杂咏诗百二十首韵 其四 风
作者：弘历
朝代：清
体裁：五言律诗

入松泛金籁，动竹响琪林。文士雄雌辨，高人商角吟。底须誇汉筑，惟是缅虞琴。雨足园亭好，披来爽满襟。
和李峤杂咏诗百二十首韵 其四十 刀
作者：弘历
朝代：清
体裁：五言律诗

断蒙称果勇，握足谕归旋。光挂天边月，寒凝涧底泉。占祥刺史后，拜赐冠军前。不假泰阿柄，垂衣靖九边。
和李峤杂咏诗百二十首韵 其四十一 箭
作者：弘历
朝代：清
体裁：五言律诗

蓬矢分明示，平生喜猎围。林中歼虎突，天外落鸿飞。饮石羊头利，发铜雕羽辉。还誇孺子智，早识庾公归。
和李峤杂咏诗百二十首韵 其四十七 鼓
作者：弘历
朝代：清
体裁：五言律诗

少昊曾传制，雷门漫试声。祢衡魏武怒，诸葛洞蛮惊。伐木还连响，催花借一鸣。五音繁会处，不得讵能成。
和李峤杂咏诗百二十首韵 其四十三 弩
作者：弘历
朝代：清
体裁：五言律诗

将军发大黄，勇略振边方。踰水飞青镞，乘风散紫芒。流星方觉利，触缟顿堪伤。省括机张度，阿衡训亳王。
和李峤杂咏诗百二十首韵 其四十九 琴
作者：弘历
朝代：清
体裁：五言律诗

椅梧峻岳隈，匠石奋斤开。理性赪鱼跃，通神白鹄来。欧阳岂在器，司马尚馀台。雅正中和导，为音讵贵哀。
和李峤杂咏诗百二十首韵 其四十二 弹
作者：弘历
朝代：清
体裁：五言律诗

顾子为名训，苏仙返故乡。炙鸮原可譬，黄雀那容忘。徒见众星迸，惟悬一月光。流莺海棠下，丽句独称王。
和李峤杂咏诗百二十首韵 其四十五 旌
作者：弘历
朝代：清
体裁：五言律诗

析羽颁章物，精光耀日中。纳言虚若谷，振武揭如虹。猎猎冲珠斗，悠悠飏德风。安心诚得竟，底用指挥攻。
和李峤杂咏诗百二十首韵 其四十八 弓
作者：弘历
朝代：清
体裁：五言律诗

倕自孙卿纪，般由少皞生。虞人招岂合，唐帝喻犹明。质辨彤卢色，弦催霹雳声。彭城东欲集，还得待迟成。
和李峤杂咏诗百二十首韵 其四十六 戈
作者：弘历
朝代：清
体裁：五言律诗

离为象羲卦，兑贡纪周年。明耀霜华刃，森开雪色鋋。康成入室里，句践牧驹前。三舍撝能返，雄心贯日边。
和李峤杂咏诗百二十首韵 其四十四 旗
作者：弘历
朝代：清
体裁：五言律诗

龟见占刚日，龙章拥瑞云。建惟尊九仞，麾可奋诸军。蔽汉腾英气，升华掣烈文。太常徵实绩，那许冒勋纷。
和杜甫遣兴五首·其一
作者：弘历
朝代：清
体裁：古风

天用莫如龙，用吉见无首。变化故莫测，神功在不受。凭云乃自为，撄鳞亦何有。豫且得制之，是宜慎所守。
和杜甫遣兴五首·其三
作者：弘历
朝代：清
体裁：古风

陶潜避俗翁，避俗亦避世。柴桑乐无闷，自著桃源记。肩舆命二子，偶顾亦何害。杜陵忠厚人，个翁乃深刺。
和杜甫遣兴五首·其二
作者：弘历
朝代：清
体裁：古风

地用莫如马，水行不如舟。物各有所长，乖宜失良谋。而况鲜伯乐，盐车老死休。举肥肉胀群，常装金络头。
和杜甫遣兴五首·其五
作者：弘历
朝代：清
体裁：古风

吾怜孟浩然，盖亦一作者。君固未已弃，已则觉君舍。浩荡襄汉间，曲高和者寡。幸有同心人，清辞誉风雅。
和杜甫遣兴五首·其四
作者：弘历
朝代：清
体裁：古风

贺公雅吴语，老大故乡回。儿童不相识，问客何处来。可以喻宦况，浮云何系哉。山阴泉石佳，浊醪常满杯。
和江文通杂拟诗三十首 其一 李都尉陵
作者：弘历
朝代：清
体裁：古风

言念先将军，义勇羞閒宴。徒因失贵臣，扼腕挥血霰。送子当远行，努力酬称荐。绸缪藉樽酒，应有重相见。宁终各东西，伯劳及飞燕。
和江文通杂拟诗三十首 其七 嵇中散康
作者：弘历
朝代：清
体裁：古风

严郑雅慕道，柳孙迥绝尘。轩轩霞举徒，岂必非我伦。即欲乘枯槎，驾言浮海滨。犹恐耦耕者，笑我曾知津。以此隐市廛，含弘且游神。良时复有酒，肴核亦杂陈。痛饮信何妨，谁能礼束身。幕天席地间，放浪全吾真。神仙无大药，世界如宿宾。散发聊优游，安用恒戚辛。平生喜山公，今知非达人。自见慕章甫，强我希垂绅。
和江文通杂拟诗三十首 其三 魏文帝曹丕
作者：弘历
朝代：清
体裁：古风

载携文墨友，言游芙蓉池。琳塘度锦飙，其芳左右披。丛木亦乔枝，高山亦峻崖。渌波回转间，中有行舟随。共与为豪游，何必相参差。行乐贵及时，秉烛休辞疲。不见彼驹隙，已过安可为。毕景漾川阴，明月复出林。讵云效长夜，聊用欢同心。
和江文通杂拟诗三十首 其三十 江文通淹
作者：弘历
朝代：清
体裁：古风

莫悲生别离，脩途况玉关。送君未云去，问君何日还。身非湘竹枝，泪痕何团团。含情默无语，岁晏愁节寒。愁来曷有涯，同心而阔离。愿为连理树，尚有相背枝。愿为影与形，依倚两不移。
和江文通杂拟诗三十首 其九 张司空华
作者：弘历
朝代：清
体裁：古风

金律动蟋蟀，忽然鸣阶墀。凉风既拂户，清月复鉴帷。佳人愁几许，有如绿云丝。当镜不理妆，为谁脩容滋。孰谓方寸心，乃拥万里思。万里行可尽，寸思终无期。
和江文通杂拟诗三十首 其二 班婕妤
作者：弘历
朝代：清
体裁：古风

持彼并剪刀，裁此齐纨素。规以圆如月，障之隔似雾。即看秋欲新，宁辞夏为故。箧衍非弃捐，凉蟾在高树。君王玉辇过，曾是辞陪路。
和江文通杂拟诗三十首 其二十 谢仆射混
作者：弘历
朝代：清
体裁：古风

环洲穷窈窕，绝壑探清整。驾言命巾车，退食出兰省。素心契九秋，目与天水永。黄华发幽崖，绿柯荫高岭。俯仰得所欣，西峰衔落景。偃憩御閒轩，凉蟾悬夜静。曾是耽寥寂，所好性各秉。折麻寄知音，聊以当歌郢。
和江文通杂拟诗三十首 其二十一 陶徵君潜
作者：弘历
朝代：清
体裁：古风

五斗信怀惭，归去来田陌。富贵岂不佳，人生各有适。前路问征夫，素曦恨将夕。三径五柳间，南山见疏隙。上寿百岁鲜，于何劳物役。农人咨耕耘，妇女工纺绩。衣食要自谋，待人亦奚益。
和江文通杂拟诗三十首 其二十七 谢光禄庄
作者：弘历
朝代：清
体裁：古风

言携芝兰侣，载游岩谷阴。翠山以秋高，绿水以秋沉。值此节序佳，轻桡待江浔。沿曲乃尽妙，穷源遂入深。舍舟复就陆，攀萝践层岑。云閒净纷绪，蝉亮遗豪音。翻风叶霏锦，泫露菊绽金。萧瑟臻太虚，泠然获我心。信可乐天倪，谁容外务侵。
和江文通杂拟诗三十首 其二十三 颜特进延之
作者：弘历
朝代：清
体裁：古风

阊阖启黄图，涧瀍环赤县。乐游古佳丽，曲水今闻见。蜚云辟紫宫，象极崇丹殿。既以导清和，亦云避霜霰。倾聆悦浏泠，纵瞬赏蔚茜。尧樽周三巡，舜乐叶九变。惟应方镐饮，宁复数汾宴。冠剑侍岳牧，圭璧集侯甸。咸睹凤凰仪，屡奏卿云见。扈陪引席珍，升降联蝉弁。微臣凋朽质，猥蒙回顾眄。云何答高厚，遂自忘疏贱。饱德铭肺肝，献藻非琼瑱。愿言歌九如，衷忱庶因荐。
和江文通杂拟诗三十首 其二十九 惠上人休
作者：弘历
朝代：清
体裁：古风

素节引人伤，况经怀别哉。三秋信已如，曾无尺简来。登楼聊骛望，对景自㣶徊。蜀月犹然孤，楚云终未开。凄凉博山垆，寥萧玉镜台。鸳帐久弗搴，曲琼满积埃。何当歌聿至，一写莫诉怀。
和江文通杂拟诗三十首 其二十二 谢临川灵运
作者：弘历
朝代：清
体裁：古风

素志游名山，五岳不可缺。于兹得灵境，将无为我设。著屐随高低，策杖陵幽绝。云障郁深沉，天池湛澄澈。既以淹昏旦，遂欲穷昧晰。崇峰叠崚嶒，素节澹寥泬。石门杳难攀，巉岩相紏蔽。玲珑搴瑶林，清浅涉云汭。海鹤傍松閒，山鼠惊人逝。如拳薝卜花，其色白于雪。丹砂讯经泉，铜乳访洞穴。疑逢王乔侣，霞标弄明灭。尘世莫可羁，相期泛海澨。蓬莱设身历，将为后来说。
和江文通杂拟诗三十首 其二十五 王徵君微
作者：弘历
朝代：清
体裁：古风

荣卫失和调，肤腠乏华滋。远非杞人忧，宁怀左师悲。去来信天命，徙倚临秋墀。银䨲入虚窗，金飔拂素帷。幽意与之然，宁使方寸缁。岐扁不常有，洪羡讵可期。恬怀听造物，纾绪聊成诗。
和江文通杂拟诗三十首 其二十八 鲍参军昭
作者：弘历
朝代：清
体裁：古风

仰首瞻天宇，欃枪夜有光。致身当赴公，岂辞去故乡。荷戈便为枕，眠甲凉于霜。主将爱士卒，每食分粟浆。袭怠贵夜行，衔枚历羊肠。谁能辨旌旗，安容问穹苍。腐儒株守经，徒言将饥荒。涉川弃便舟，何日成舆梁。抱子猿孤哀，惊弓雁独伤。都尉闻之诃，鄙言箧中藏。
和江文通杂拟诗三十首 其二十六 袁太尉淑
作者：弘历
朝代：清
体裁：古风

天经重追远，祭义严求元。周王甲子旦，汉帝枌榆年。万骑龙游云，千乘水流川。式度百辟随，昭明三辰悬。前驱属长江，后队苞钟山。建旆既悠悠，伐鼓亦渊渊。观风辨歌谣，展义惠市廛。家无冻馁贫，户有诗书弦。鬯卣申景慕，衢樽燕光天。祥飙随斗车，湛露濡玉筵。左史执笔后，太师抱律前。徵招义诚合，希共八风宣。
和江文通杂拟诗三十首 其二十四 谢法曹惠连
作者：弘历
朝代：清
体裁：古风

朝辞富春湄，暮驻浙江汭。丈夫志四方，安能永无别。会面应有日，洒泪休沾袂。独是飘飖舟，逝将冒风雪。风雪严冬时，宵长怀所思。执手送君际，明春以为期。既至独归来，踟蹰半信疑。皇州春色满，莺娇桃李滋。桃李滋纷若，久宁逭销铄。倡楼锦绣风，开帘引轻薄。向秉尾生操，兼厉季布诺。愿子勿耽欢，林泉永幽托。幽托何所勤，古道悦今人。云生赤石顶，波浩沧海滨。已具木兰舫，将子撰良辰。元君在蓬莱，石桥宁待陈。待陈彼徒劳，共君为云遨。探奇麟凤洲，搴秀芝兰皋。悠然散胸怀，希夷乐陶陶。仙字不可读，绿篆镌青瑶。
和江文通杂拟诗三十首 其五 刘文学桢
作者：弘历
朝代：清
体裁：古风

松生桃李中，碌碌难为色。严节霏素霜，始见贞干直。深感赐剪拂，遂得托鳞翼。善任更蒙私，不离翰墨职。填委敢贤劳，惟惧虚车饰。日晏稍释閒，结揽城西侧。长川欲济之，波澜不可测。
和江文通杂拟诗三十首 其八 阮步兵籍
作者：弘历
朝代：清
体裁：古风

燕雀篱落翔，黄鹄云霞飞。羽翼各有用，问君当安归。烈夫徇名誉，辩士争是非。举事百或多，成务一已希。方将饮醴泉，安顾吓鼠微。
和江文通杂拟诗三十首 其六 王侍中粲
作者：弘历
朝代：清
体裁：古风

炎刘遭厄运，豺虎纷西京。逝将适荆蛮，喟然背井情。泾渭淆清浊，伊洛复纵横。英雄乃崛起，一扫氛埃清。小草附大木，窃幸托纤茎。士为知己心，未言泪先零。邺都俨熙皞，将致海宇平。吾辈何匡济，并命荣簪缨。衢樽侍旨酒，芝盖临层城。惟应占拔茅，底用哀浮萍。愿言驻羲御，莫向崦嵫倾。驰驱奉明时，亦藉贻鸿名。
和江文通杂拟诗三十首 其十 潘黄门岳
作者：弘历
朝代：清
体裁：古风

逝水送流年，惊风飘疾日。人生分至此，万事一以毕。少小诵关雎，窈窕友琴瑟。双栖翰林鸟，中路只其一。冀觌终无逢，伤神若有失。谁能少君术，令我晤芳质。当筵每忘餐，披衾率不寐。不寐神窅冥，梦中如遇形。了知是幻缘，安能通性灵。纡轸陟东阜，泣洒鸡汁铭。埏侧委败叶，阡隅积落英。就车缅归途，回顾恨难平。
和江文通杂拟诗三十首 其十一 陆平原机
作者：弘历
朝代：清
体裁：古风

无能远营道，方将近托身。博望既承命，桑梓当辞亲。去去遵北渚，遥遥眷南津。脩途束鞶厉，轻车越梁陈。朝为田野民，暮为讲读臣。承华多俊髦，率昔邹枚人。追随颇自惭，俯仰向三年。仆夫驾我车，散虑循洛川。因之望故乡，纷纡莽秋烟。沉思郁谁语，慨叹私自怜。抗怀二疏传，超哉非偶然。
和江文通杂拟诗三十首 其十七 孙廷尉绰
作者：弘历
朝代：清
体裁：古风

混沌质之始，形色初未兆。如何之二子，凿窍俾其夭。涉言已失之，况言而未了。吾羡蒙庄子，独能与世矫。斯人已仙去，知音曷其少。披发偃山中，落落乔松老。浪迹任天真，亦不云脩道。辉辉东冈上，一轮秋月皓。对之无一事，何必太元草。托志在返初，用心即邻巧。高蹈溟海垠，日日狎青鸟。
和江文通杂拟诗三十首 其十三 张黄门协
作者：弘历
朝代：清
体裁：古风

商羊舞其翼，黑蜧出于渚。山云低屋檐，水衣生柱础。胡不雨春朝，而每霖秋序。寥寥曲突烟，十家九不举。轮声闻跫然，惠临嘉宾侣。谈高托羲皇，情深讵秦楚。推窗眄浩浩，青天以为伫。
和江文通杂拟诗三十首 其十九 殷东阳仲文
作者：弘历
朝代：清
体裁：古风

萧晨聊行游，言寻山水趣。飒然澄翠间，赏心于此遇。森森多长松，列植杂众树。百尺擢寒条，挺然识贞素。鲰生何足齿，猥首预机务。早贻匈奴哂，岂有贡生慕。逝将投吾簪，抗节遗万虑。
和江文通杂拟诗三十首 其十二 左记室思
作者：弘历
朝代：清
体裁：古风

昔闻东陵侯，种瓜隐青门。全身复全名，翘景驰神魂。博望奉明诏，西去穷河源。天马大宛来，凿空最蒙恩。桑梓或匪重，金紫或匪尊。天机薄者流，颇复艳朱轩。客卿西上书，季子北陈言。聂政暴韩市，田光刎都门。长啸非我徒，永言乐丘园。
和江文通杂拟诗三十首 其十五 卢中郎谌
作者：弘历
朝代：清
体裁：古风

伯牙及钟期，交因丝桐器。何事咸博辈，结绶期致位。猥蒙厕群贤，常羞非其匹。绥彼狐白裘，其皮信非一。逢荣固不期，遇厄遑有恤。顾惭鸿腹背，损益何得失。负担本州役，四境幸宁谧。未增晋阳垒，讵抑秦兵出。邈哉千里涂，不骋驽蹇质。终当谢荣华，蓬茅守萧瑟。赫赫虽无名，悠悠亦多逸。颐志潜山泽，鍊玉餐琼实。
和江文通杂拟诗三十首 其十八 许徵君询
作者：弘历
朝代：清
体裁：古风

大块复何为，劳我以形像。岩谷素所耽，绅黻非所赏。饮河及巢林，知足可长往。采药炼水碧，馀生庶能养。云林石为室，既静复虚敞。翠巘即丹梯，摄体飘然上。仙者四五人，吹笙弄琼响。授我黄庭经，内脩非外奖。筌蹄尽摆脱，烟霞寄萧朗。回顾金张辈，哀哉沉世网。
和江文通杂拟诗三十首 其十六 郭弘农璞
作者：弘历
朝代：清
体裁：古风

游侠慕京华，肥遁恋泉石。一以弊精魂，一以驻神魄。暮撷紫芝英，朝饮玉露液。茅龙或可骑，直上青云隙。安期遗我枣，如瓜色凝碧。永言托烟霞，翘企佺羡客。脩仙当早办，试看蜉蝣迫。
和江文通杂拟诗三十首 其十四 刘太尉琨
作者：弘历
朝代：清
体裁：古风

素宇悬金曦，胡乃翳雺雾。幸未沦鹿逐，倏已成虎据。三世荷国灵，讵敢辞劳骛。渭滨一钓叟，非熊西伯遇。受金盗嫂人，乃被无知举。今日堂堂来，昨日冉冉故。如彼太虚间，浮云瞥眼度。少小识祖生，共宿荒村路。闻鸡非恶声，晓月在高树。所期嗟何就，枕戈空百虑。劲风陨实朱，华霜点鬓素。时哉待人为，未可诿定数。
和江文通杂拟诗三十首 其四 陈思王曹植
作者：弘历
朝代：清
体裁：古风

昔我在魏都，德辉仰圭璧。今我居鄄城，离群守邸宅。义惟金兰固，情讵阔暌薄。于时临凛秋，锦树率摇落。念子愁先填，纾愁登绮阁。引领忽北望，乃益增惄若。况子多芳辞，不数金与雘。双鲤倘有惠，酬赠吾当诺。愿言励初志，相期在薇藿。
和沈德潜山居杂诗十首韵·其一
作者：弘历
朝代：清
体裁：五言律诗

遂初才就赋，选僻早成居。香火联新社，承明忆旧庐。对山开月户，问景入烟墟。不可食无肉，岂还经带锄。
和沈德潜山居杂诗十首韵·其七
作者：弘历
朝代：清
体裁：五言律诗

斗茶倾石铫，载菊泛兰船。鹤侣宵谈月，鸥心波稳烟。松姿依巘古，钟韵带霜传。探胜无多挈，惟将笔砚前。
和沈德潜山居杂诗十首韵·其三
作者：弘历
朝代：清
体裁：五言律诗

雅称幽人里，常临香水溪。梁春看燕入，埘晓报鸡啼。慢忆蓍簪旧，堪醒岩电迷。齐眉鲜同老，况汝剩梅妻。
和沈德潜山居杂诗十首韵·其九
作者：弘历
朝代：清
体裁：五言律诗

盘石聊宜坐，飞泉亦入听。来禽模旧帖，相鹤续遗经。寄兴属霄汉，搜题穷杳冥。诗人今古有，谁占此岩灵。
和沈德潜山居杂诗十首韵·其二
作者：弘历
朝代：清
体裁：五言律诗

晚达头先白，旁求姓早闻。铜龙劳课子，金马重研文。暂阅京华景，归眠震泽云。省方欣便晤，底事又重分。
和沈德潜山居杂诗十首韵·其五
作者：弘历
朝代：清
体裁：五言律诗

江山数千里，不隔在知心。力岂胜簪绂，閒堪校咏吟。岩扉白云迥，门径绿苔侵。阿那北窗下，无弦好蓄琴。
和沈德潜山居杂诗十首韵·其八
作者：弘历
朝代：清
体裁：五言律诗

吴下业书佣，居然八十翁。从嗤枝鹿野，曾侍玉鸾宫。茅屋千山里，溪田一水通。课耕时复出，蓑笠雨丝濛。
和沈德潜山居杂诗十首韵·其六
作者：弘历
朝代：清
体裁：五言律诗

得友乐三益，卜居号四宜。有奇酬问字，无病谢求医。雨后东郊日，春前西崦时。篮舆惟一子，便倩里中儿。
和沈德潜山居杂诗十首韵·其十
作者：弘历
朝代：清
体裁：五言律诗

雄谈每抵掌，豪咏即雕肝。意与高秋洁，心如具水宽。坐言行岂负，时出处还安。应有玉堂梦，寸心宁改丹。
和沈德潜山居杂诗十首韵·其四
作者：弘历
朝代：清
体裁：五言律诗

碧海鲸鱼掣，老成许尔真。阴铿似奇句，王翰卜佳邻。支俸教终老，持粱漫叹贫。优游林屋下，可以荅良辰。
和琳奏报�捕秀山苗匪至湖南界分设卡隘肃清后路尅期会福康安进讨诗以志事二十韵
作者：弘历
朝代：清
体裁：古风

炮木洪安汛，三省界连道。黔楚两省苗，分路各入扰。思欲抢秀山，川苗或合挠。川兵则屡胜，贼寨多焚�。秀山城守严，民居皆安保。贼势未至猖，但惜所歼少。和琳驰至蜀，沿边肃清了。追至晏农地，傍寨期净�。所调新番军，勇壮胥轻矫。登山疾如飞，胜苗百倍好。初至即率战，川河盖尽扫。分兵三路进，马腾士均饱。声势愈以壮，如隼击弱鸟。向被涂炭民，二千归户早。尚未误春耕，秋成冀万宝。所惜贼分窜，溪曲及峰㟽。歼贼虽不多，然贼魂丧杳。进攻炮木山，松桃指日到。两督既会师，威棱赫日皎。企待擒三凶，捷音速飞表。
和琳奏攻克后坡新寨等处擒获逆苗目石代噶福宁奏攻克指甲坡山梁擒获邪教贼目杨子敖弟兄诗以志事
作者：弘历
朝代：清
体裁：七言律诗

正虑仍当望捷回，略欣二处捷音来。虽然未获逆之首，却已生擒助者魁。旗鼓渠搜弟兄两，甲坡勇赖弁兵材。伫闻平陇缚凶憝，跸路当披喜疏开。